Tiponon an riwoy kan mga politico | catanduanestribune.com news\n1,306 views · 0 comments ·\nSegun sa mga kalaban ninda sa facebook y politica, kinasuhan na daa sa Sandiganbayan si Gob Boboy Cua y dating alcalde nin Bato sa criminal na aspeto kang isyu na nagresulta sa saendang suspension kang minakainiti an campanya.\nMaguiromdoman na siyam na taga-Ombudman an kinaipuhan para desisyunan an reclamo sa duwa manongod sa paggamit kan bakanteng lote kang lumang sinehan. Kung ngata ta siyam an nag-imbestigar y nahaman ini sa laog sana nin tolong bulan, sinda sana an makasimbag.\nHanda man daa an gobernador na simbagon an kaso sa Sandiganbayan.\nisi man daa ninda na an panibag-ong kasong ini, pati na kung ano pa an masunod, gabos pigplanuhan asin hinaman sa opisina ning sarong congresista bago pa man mag-abot an Hunyo 30.\nBahala na man kamo mag-isip kung sisay ang congresistang ini, he! he! he!\nHubas na talaga daa an sapa na pigakuahan nin tubig kan Virac Waterless District.\nIni an inako kan manejamiento matapos na pirang aldaw nang sunod na bagui na sanang til-is ning karbaw an gailig sa posit kan mga residentes sa Calatagan y Cavinitan asin pagtaraning na barangay.\nKaipuhan na daa talagang paganahon an itinogdok na deep well diyan sa Tagkalo sa Bigaa tanganing madagdagan an suplay nin inumon diyan sa paribot, lalo na ta adyan an harong ni alcalde Posoy. Sa banwa, iguang gailig maski papan-o, alagad sa itaas gaabot na sana nin duwa hanggan apat na oras an ilig nin tubig sa gripo. Sa natadang oras nin aldaw, ni hangin dae ka na nganing madadangog.\nCaya pabor an gabos sa desisyon ni alcalde Posoy na enoton na ngona an inumon na tubig bilang prayoridad kan saiyang administrasyon. Tatabangan daa an VIWAD sa pagkahang nin deepwell y overhead water tank sa mga lugar na iguang burabod sa irarom nin daga.\nAlagad, mas magayon man na hagadon sa gabos na napapahang constituentes na mangadyi nin Oratio Imperata tanganing igua lamang mag-abot na bagyong pambatag, minsan sarong semanang maglabay-labay sa isla.\nPuede man na pakihoronan an mga elegidong opisyal sa consejo municipal y barangay, pati na an mga director, manedyer y opisyales kan VIWAD na tiponon an saendang riwoy asin ituphay sa balde. An natipon puedeng lagaon tanganing puede pang ipanghugas nin plato o caya ipanglabar pagmata kinaagahan, he! he! he!\nDakul an dae nangaturog kan Domingong banggui por dahel sa Christmas light na servicio kan Dificelco.\nDakul na naman an nagkurahaw kan ngaran ni Cong Hector, na posibleng nakadangog ta adyan siya sa saiyang harong sa Bigaa kan mangyari an sunod-sunod y halawig na mga brownout.\nAlagad bako man daang kagibo kan Dificelco an brownout. Nauyag daa an transformer kan Suweco duman sa Solong ta nagkupsit na daa an asayte\ncaini sa laog. Posibleng overload, ta dakul na an gaandar na makina sa planta.\nMinsan bako man direktang sala kan cooperativa, sinda an gasapar nin moda kan mga consumidor ta sinda ana nakikontrata sa supplier nin corriente. Saendang responsabilidad na masigurong toltol an servicio kan corrienteng itinatao kan Suweco y Napocor. An hapot sana, kaya nindang tawan nin penalidad an mga ini harimbawang iguang diferencia y dae naitatao an tamang servicio segun sa contrata?\nSegun sa homilia sa misa kan Simba, kung ika daa sugoon nin Kagurangnan, dae daa dapat nin bolsa, dae magdara nin supot y dae maggamit nin sandalyas.\nAn gustong sabihon daa caini, segun sa mga padi, iyo na an dapat daa sa buhay nin mga Catolico, an caipuhan sana magsunod qui Kristo, an pagtubod sa tagapagligtas, dae nang iba. Bakong importante an kayamanan, regalo y mga pangpahayahay nin buhay.\nKung literal man ining susundon kan gabos, lalo na an mga servidor sa gobyerno pati na an mga elegido, pabor ini sa banwaan.\nMalaog sinda sa opisina an mga bado daeng bolsa, entonces daeng kahangan ning dinilensyahan.\nDae sinda makapamatos sa handaan o pyesta y kung sinda maglakaw sa banwaan o sa opisina, mamamati ninda an kalat sa linalakawan asin matuntongan an duhay na hinubon kan mga bagla sa comunidad.


SA PROBLEMA SA TRAFICO KAN ANDAYA HIGHWAY: Solusyon bakong barasulan - OPABA\nTemporaryo muna an pagbuelta sa two way sa Andaya Highway alagad an posibleng problema sa pagkagurbot kan trafico digdi mangyari naman sa enot na semana kan Enero 2020.\nAlagad an Office of the Presidential Assistant for Bicol Affairs (OPABA) sa pamamayo ni Usec Marvel Clavecilla, Land Transportation Office (LTO), DPWH, PNP, Phil. Army, Highway Patrol Group asin iba pang ahencia de gobierno nagkasurondo na magcrear nin Task Force Andaya Highway nganing maghaman nin mga plano sa piglalaoman na pagbuelta kan kaparejong problema sa pagbaralikan sa Manila kan mga bakasyonista hali digdi sa Bicol asin Visayas.\nHinagad ni Clavecilla na isikwal na an barasulan sa problema envez magtarabangan sa paghanap nin solusyon.\nAn lambang ahencia magkakaigwa kan saindang mga kanya-kanyang obligasyon nganing maseguro na mantenir an dalagan kan trafico na si dating 10 oras na viaje inaabot na nin 15 oras haling Manila pasiring sa Bicol nin huli kan abalang reblocking project kan contratista kan DPWH sa Brgy. Beguito Libmanan asin Sipocot.\nTASK FORCE. Pinangenotan ni Usec Marvel Clavecilla (sa tahaw) asin iba pang mga ahencia de gobierno an urulay kan Task Force Andaya Highway nganing magpanday nin mga estratihiya sa problema sa trafico sa Sipocot-Libmanan mientras na nagpapadagos pa an reblocking project. (DPAureus)\nSaro sa nahaman na temporaryong solusyon sa pagbuelta hali sa bakasyon kan mga trabajado sa tinampo ngonian na Pasko, an viajeng hali sa Manila pasiring sa Bicol si mga light vehicles dapat mag-agi sa Sipocot-Cabusao asin Libmanan mantang sa Andaya Highway si mga pampasajerong bus asin truck.\nSi Clavecilla nagpaapod kasoodmang aga nin urulay sa mga opisyales kan DPWH Bicol, district engineers na nakakasakop kan premir asin segundo distrito kan Camarines Sur, alcalde sa mga banwaan kan Sipocot, Libmanan asin Cabusao, DILG, Philippine Army, Highway Patrol Group asin sa Capitolyo Provincial kan CamSur.\nSa lado kan DPWH Bicol, sinabi ni Construction Engr. Ella Arejola an proyecto piglalaoman na matapos sa huring semana kan Febrero 2020.\nSi Provincial Director Col. Roderico Roy madestino nin kapupulisan na mamantenir kan bulos kan trafico, an law enforcer kan LTO magiging estricto sagcod na tiketan si mga pasaway na chofer na nagiging dahilan kan problema sa trafico.\nAn mga estratihiya kan task force na iimplementar pakatapos kan bagong taon iyo an pigpapanday sa ginigibong urulay kasoodmang hapon na pinangenotan ni Usec Clavecilla.\nSaro sa naheling na problema sa trafico na pigrereclamo kan mga motorista asin natukar sa urulay kasoodma iyo an abalang patrabajo kan GCI Construction sa reblocking project.\nAn Project Engr. kan contratista na si Engr. Gina Mariñas naghagad man nin dispensa sa ginibong miting na pig-akseptar man tolos ni Clavecilla alagad nagpatanid na dapat dai na mautro. (DPAureus)


Makahiling nin Karahayan sa Saindong Kahigusan | Pagkamoot nin Dios\nMakaheling nin Karahayan sa Saindong Kahigosan\n“An lambang tawo [maninigong] makaheling nin karahayan sa gabos niang kahigosan.”—ECLESIASTES 3:13.\n1-3. (a) Ano an saboot nin dakol na tawo manongod sa saindang trabaho? (b) Anong pagmansay dapit sa trabaho an dinadagka kan Biblia, asin anong mga hapot an pag-oolayan niato sa kapitulong ini?\nPARA sa dakol na tawo sa kinaban ngonyan, an trabaho dai nakakaogma. Huling nagpapagal nin haralawig na oras sa sarong trabaho na dai nanggad ninda gusto, dai sinda naoogmang magpasiring sa trabaho aroaldaw. Paano mamomotibar an mga may siring kaiyan na kaisipan na magkaigwa nin personal na interes sa saindang trabaho—dai na baga sabihon na magkaigwa nin satispaksion sa saindang trabaho?\n2 Dinadagka kan Biblia an pagkaigwa nin positibong pagmansay sa kahigosan. Sinasabi kaiyan na sarong bendisyon an trabaho asin an bunga kaiyan. Si Salomon nagsurat: “An lambang tawo kumakan asin uminom nanggad patin makaheling nin karahayan sa gabos niang kahigosan. Iyan an balaog nin Dios.” (Eclesiastes 3:13) Si Jehova, na namomoot sa sato asin pirmeng interesado sa pinakaikakarahay niato, gusto na magkaigwa kita nin satispaksion sa satong trabaho asin ikaogma niato an bunga kan satong pinagpagalan. Tanganing magdanay sa saiyang pagkamoot, kaipuhan niatong mamuhay kaoyon kan saiyang punto de vista asin saiyang mga prinsipyo dapit sa trabaho.—Eclesiastes 2:24; 5:18.\n3 Sa kapitulong ini, pag-oolayan niato an apat na hapot: Paano kita makakaheling nin karahayan sa satong kahigosan? Anong mga klase nin trabaho an bakong para sa tunay na mga Kristiano? Paano niato magigibong timbang an sekular na trabaho asin espirituwal na mga aktibidad? Asin ano an pinakaimportanteng trabaho na puede niatong gibohon? Pero, siyasaton nguna niato an halimbawa kan duwang nakakalabi sa gabos na mga trabahador sa uniberso—si Jehova Dios asin si Jesu-Cristo.\nAN SUPREMONG TRABAHADOR ASIN AN PANGENOT NA TRABAHADOR\n4, 5. Paano ipinaparisa kan Biblia na si Jehova sarong trabahador na dakol an nahahaman?\n4 Si Jehova an Supremong Trabahador. An Genesis 1:1 nagsasabi: “Sa kapinonan linalang nin Dios an kalangitan asin an daga.” Kan matapos nin Dios an saiyang paglalang may koneksion sa daga, ipinahayag nia na an mga resulta “marahayon.” (Genesis 1:31) Sa ibang pagtaram, sia biyong kontento sa gabos na ginibo nia sa daga. Si Jehova, an “maogmang Dios,” daing duda na naggayagayang marhay sa pagigin trabahador na dakol an nahahaman.—1 Timoteo 1:11.\n5 An satong mahigos na Dios dai noarin man nagpopondo sa pagtrabaho. Halawig na panahon pagkatapos nin pisikal na paglalang may koneksion sa daga, si Jesus nagsabi: “An sakong Ama sagkod ngonyan padagos na naggigibo.” (Juan 5:17) Ano an ginigibo kan Ama? Hale sa saiyang erokan sa langit, tunay nanggad na sia nagpapadagos na aktibo sa paggiya asin pag-asikaso sa katawohan. Ilinuwas nia an sarong “bagong linalang,” mga Kristianong pinaniaki nin espiritu na pag-abot nin panahon mamamahala kaiba ni Jesus sa langit. (2 Corinto 5:17) Sia nagtatrabaho sagkod na maotob an saiyang katuyohan para sa mga tawo—na an mga namomoot sa saiya magkaigwa nin buhay na daing katapusan sa sarong bagong kinaban. (Roma 6:23) Seguradong naoogmang marhay si Jehova sa mga resulta kan trabahong ini. Minilyon an naghihimate sa mensahe kan Kahadean, na dinadagka nin Dios asin itinatanos an saindang buhay tanganing magdanay sa saiyang pagkamoot.—Juan 6:44.\n6, 7. Igwa si Jesus nin anong halawig na rekord nin pagigin mahigos?\n6 Igwa si Jesus nin halawig na rekord nin pagigin mahigos. Bago sia nagin tawo, naglingkod sia bilang “pangenot na trabahador” nin Dios sa paglalang kan gabos na bagay “sa kalangitan asin sa daga.” (Talinhaga 8:22-31; Colosas 1:15-17) Kan si Jesus nasa daga, sia padagos na nagin mahigos na trabahador. Kan sia hoben pa, nanodan nia an trabaho na pagtogdok, asin sia namidbid bilang “an karpintero.” * (Marcos 6:3) Kalabot sa trabahong ini an magabat na gibohon asin laen-laen na abilidad—nangorogna sa panahon bago nagkaigwa nin mga palagadian nin kahoy, mga tindahan nin suplay, asin de koryenteng mga kasangkapan. Naiimahinar daw nindo si Jesus na pasiring sa pagkua kan sadiri niang tablon—tibaad nagpapalod pa ngani nin mga kahoy asin ginuguyod iyan pasiring sa lugar na pinagtatrabahohan nia? Naiimahinar daw nindo sia na nagtotogdok nin mga harong—na inaandam asin iniinstalar an mga panalgan kan atop, naggigibo nin mga pinto, asin naggigibo pa ngani nin nagkapira sa mga muebles? Daing duda na aram mismo ni Jesus an satispaksion na bunga nin mahigos asin ekspertong pagkatrabaho.\n7 Si Jesus sarong marahayon asin mahigos na trabahador sa paggibo kan saiyang ministeryo. Sa laog nin tolo may kabangang taon, sia biyong sibot sa importanteng marhay na gibohon na ini. Huling gustong maabot an pinakadakol na tawong posible, ginamit nia nin lubos an saiyang panahon, na nagmamata nin amay asin naggigibo sagkod sa banggi. (Lucas 21:37, 38; Juan 3:2) Sia naglibot “sa lambang siudad asin lambang baryo, na naghuhulit asin nagpapahayag kan maogmang bareta kan kahadean nin Dios.” (Lucas 8:1) Si Jesus literal na nagbaklay nin ginatos na kilometro sa maalpog na mga dalan tanganing darahon sa mga tawo an mensahe kan maogmang bareta.\n8, 9. Paano nakaheling si Jesus nin karahayan sa saiyang kahigosan?\n8 Nakaheling daw si Jesus nin karahayan sa saiyang kahigosan sa ministeryo? Iyo! Sia nagsabwag nin mga banhi nin katotoohan kan Kahadean, kaya nagkaigwa nin mga oma na hinog na tanganing anihon. An paggibo kan gibohon nin Dios nagtao nanggad nin kosog asin nagsustenir ki Jesus kaya andam siang dai nguna magkakan tanganing mahaman nia iyan. (Juan 4:31-38) Isip-isipon an satispaksion na siertong namatean nia kan sa katapusan kan saiyang ministeryo digdi sa daga talagang masasabi nia sa saiyang Ama: “Pinamuraway taka sa daga, na hinaman ko an trabaho na itinao mo sakong gibohon.”—Juan 17:4.\n9 Daing duwa-duwa na si Jehova asin si Jesus an pangenot na mga halimbawa na nakaheling nin karahayan sa saindang kahigosan. An satong pagkamoot ki Jehova nagpapahiro sa sato na ‘magin mga paraarog sa Dios.’ (Efeso 5:1) An pagkamoot niato ki Jesus nagtutulod sa sato na ‘sunodon nin estrikto an saiyang mga lakad.’ (1 Pedro 2:21) Kaya siyasaton niato ngonyan kun paano man kita makakaheling nin karahayan sa satong kahigosan.\nKUN PAANO MAKAKAHELING NIN KARAHAYAN SA SATONG KAHIGOSAN\nAn pag-aplikar kan mga prinsipyo sa Biblia makakatabang sa saindo na makaheling nin karahayan sa saindong kahigosan\n10, 11. Ano an makakatabang sa sato na magkaigwa nin positibong kaisipan dapit sa satong trabaho?\n10 An sekular na trabaho igwa nin lugar sa buhay kan tunay na mga Kristiano. Gusto niatong magkaigwa nin satispaksion asin pagkakontento sa satong trabaho, alagad puede ining magin totoong depisil kun dai niato gusto an satong sekular na trabaho. Paano posible na makaheling kita nin karahayan sa satong trabaho sa siring na kamugtakan?\n11 Paagi sa pagkaigwa nin positibong kaisipan. Dai niato pirmeng mababago an satong mga kamugtakan, alagad puede niatong bagohon an satong kaisipan. An paghorophorop sa punto de vista nin Dios makakatabang sa sato na magkaigwa nin positibong kaisipan dapit sa trabaho. Halimbawa, kun kamo payo nin pamilya, horophoropon nindo an katunayan na paagi sa saindong trabaho, gurano man iyan tibaad garo baga kahababa, nasusustentohan nindo an materyal na mga pangangaipo kan saindong pamilya. Sa siring, an pag-asikaso sa saindong mga namomotan bakong daing halaga sa pagheling nin Dios. An saiyang Tataramon nagsasabi na an saro na dai nagsusustento sa saiyang pamilya “orog pa karaot kisa sa tawong nagpainda ki Jehova.” (1 Timoteo 5:8; nota sa ibaba) Kun aram nindo na an saindong trabaho sarong paagi tanganing maotob an sarong katuyohan—tanganing magin posible na magibo nindo an itinao nin Dios na paninimbagan—makakatabang iyan sa saindo na magkaigwa minsan paano nin satispaksion asin katuyohan na tibaad mayo sa saindong mga katrabaho.\n12. Sa anong mga paagi may pakinabang an pagigin mahigos asin sadiosan sa satong trabaho?\n12 Paagi sa pagigin mahigos asin sadiosan. An pagigin mahigos asin pakanood na magin eksperto sa satong trabaho puedeng magbunga nin mga bendisyon. An mahigos asin ekspertong mga trabahador parateng pinapahalagahan na marhay kan saindang mga among. (Talinhaga 12:24; 22:29) Bilang tunay na mga Kristiano, dapat man kitang magin sadiosan sa satong trabaho—na dai naghahabon sa satong among nin kuarta, materyales, o panahon. (Efeso 4:28) Siring kan nasabotan niato sa naenot na kapitulo, may pakinabang an pagigin sadiosan. An sarong empleyado na may reputasyon sa pagigin sadiosan posibleng marhay na pagtiwalaan. Asin baga man naririsa kan satong among o dai an halimbawa niato bilang mahigos na trabahador, magkakaigwa kita kan satispaksion na bunga kan pagkaigwa “nin sadiosan na konsensia” asin pakaaram na napapaogma niato an Dios na namomotan niato.—Hebreo 13:18; Colosas 3:22-24.\n13. Ano an puedeng magin resulta kan marahay na halimbawa niato sa satong pinagtatrabahohan?\n13 Paagi sa pakaaram na an satong paggawe puedeng magpamuraway sa Dios. Kun pinapagdadanay niato an halangkaw na pamantayan nin Kristianong paggawe sa satong pinagtatrabahohan, seguradong maririsa ini kan iba. Na may anong resulta? Huli kaini, ‘nasasamnohan niato an katokdoan kan satong Paraligtas, an Dios.’ (Tito 2:9, 10) Iyo, paagi sa satong marahay na paggawe, maheheling kan iba an kagayonan kan satong paagi nin pagsamba, asin mas nakakaakit iyan sa sainda. Isip-isipa nanggad kun ano an mamamatean nindo kun an sarong katrabaho maghimate sa katotoohan huli sa marahay na halimbawa nindo sa saindong pinagtatrabahohan! An pinakaimportante, isipa ini: May maorog pa daw na pakinabang kisa sa pakaaram na an saindong marahay na paggawe nagpapamuraway ki Jehova asin nagpapagayagaya sa saiyang puso?—Talinhaga 27:11; 1 Pedro 2:12.\nPAGGAMIT NIN PAKAMANSAY SA PAGPILI NIATO NIN TRABAHO\n14-16. Kun napapaatubang sa mga desisyon manongod sa trabaho, anong importanteng mga hapot an kaipuhan niatong isip-isipon?\n14 Dai man detalyadong sinasabi kan Biblia kun anong sekular na trabaho an puede asin dai puede. Dai ini nangangahulogan na puede na sana niatong akoon an ano man na klaseng trabaho ano man an kalabot dian. Makakatabang sa sato an Kasuratan sa pagpili nin kapakipakinabang asin sadiosan na trabaho na nakakapaogma sa Dios mantang linilikayan an trabaho na ikakaanggot nia. (Talinhaga 2:6) Kun napapaatubang sa mga desisyon manongod sa trabaho, igwa nin duwang importanteng hapot na dapat niatong isip-isipon.\n15 Masasabi daw na sarong akto na kinokondenar sa Biblia an paggibo mismo kan partikular na trabahong ini? Malinaw na kinokondenar kan Tataramon nin Dios an paghabon, pagputik, asin an paggibo nin mga idolo. (Exodo 20:4; Gibo 15:29; Efeso 4:28; Kapahayagan 21:8) Sasayumahan niato an ano man na trabaho na ipapagibo sa sato an siring na mga bagay. An pagkamoot niato ki Jehova nungkang matogot sa sato na akoon an sarong trabaho na may kalabot na paggibo nin mga bagay na naglalapas sa mga pagboot nin Dios.—1 Juan 5:3.\n16 An paggibo daw kan trabahong ini malinaw na magpapangyari sa sato na magin kasapakat o promotor nin sarong salang gibo? Isipon nindo an sarong halimbawa. An mismong pagtrabaho bilang resepsionista bako man sala. Pero, paano kun an sarong Kristiano alokan nin siring na trabaho sa sarong klinika sa pag-aborsion? Totoo, dai man kaiba sa saiyang trabaho na tumabang sia nin direkta sa mga prosedimiento nin pag-aborsion. Minsan siring, bako daw na an regular na trabaho nia dian nagsusuportar sa pagpadalagan nin klinika na naggigibo nin pag-aborsion—sarong gibo na sarongat sa Tataramon nin Dios? (Exodo 21:22-24) Bilang mga namomoot ki Jehova, habo niatong magin kalabot sa mga gibo na bakong sono sa Kasuratan.\n17. (a) Anong mga bagay an puede niatong turotimbangon sa paggibo nin mga desisyon manongod sa trabaho? (Helingon an kahon na “ Maninigo Ko Daw na Akoon an Trabaho?”) (b) Paano makakatabang an satong konsensia sa paggibo nin mga desisyon na nakakapaogma sa Dios?\n17 Dakol na isyu manongod sa trabaho an puedeng resolberan paagi sa maingat na pag-analisar kan mga simbag sa duwang importanteng hapot na nasambitan sa parapo 15 asin 16. Dugang pa, may iba pang mga bagay na marahay na turotimbangon niato kun naggigibo nin mga desisyon manongod sa trabaho. * Dai niato puedeng asahan na an grupong maimbod na oripon magibo nin mga susundon na para sa gabos na situwasyon na puedeng lumataw. Digdi niato kaipuhan an pakamansay. Siring kan nanodan niato sa Kapitulo 2, kaipuhan niatong tokdoan asin sanayon an satong konsensia paagi sa pag-adal kun paano iaaplikar sa satong pangaroaldaw na buhay an Tataramon nin Dios. Sa siring, paagi sa satong “kakayahan sa pagrisa” na napatuod “huli sa paggamit,” makakatabang sa sato an satong konsensia na gumibo nin mga desisyon na nakakapaogma sa Dios asin nagpapangyari sa sato na magdanay sa saiyang pagkamoot.—Hebreo 5:14.\nMANINIGO KO DAW NA AKOON AN TRABAHO?\nPrinsipyo: “Gibohon an gabos na bagay sa ikakamuraway nin Dios.”—1 Corinto 10:31.\nKalabot daw sa trabaho an mga aktibidad na direktang kinokondenar sa Tataramon nin Dios?—Exodo 20:13-15.\nAn paggibo daw kan trabahong iyan magpapangyari sa sako na magin kasapakat sa sarong kinokondenar na gibohon?—Kapahayagan 18:4.\nAn trabaho daw na iyan serbisyo sanang pantawo asin iyan mismo bako man kontra sa Kasuratan?—Gibo 14:16, 17.\nAno an magigin epekto kan paggibo ko kan trabahong iyan; makakakolog daw iyan sa konsensia nin iba?—Roma 14:19-22.\nKun aakoon ko an trabaho sa ibang nasyon asin babayaan ko an sakong pamilya, ano an tibaad magin emosyonal asin espirituwal na mga epekto sa sakong pamilya?—Efeso 5:28–6:4.\nPAGPAPADANAY NIN TIMBANG NA KAISIPAN DAPIT SA TRABAHO\n18. Taano ta bakong madali an pagdadanay na timbang sa espirituwal?\n18 An pagdadanay na timbang sa espirituwal bakong madali sa “huring mga aldaw” na ini huli sa “delikadong mga panahon na masakit pakibagayan.” (2 Timoteo 3:1) An paghanap nin trabaho asin pagdadanay dian puedeng magin totoong masakit. Bilang tunay na mga Kristiano, aram niato an importansia nin pagigin mahigos tanganing masustentohan an satong pamilya. Alagad kun dai kita mag-iingat, an panggigipit sa pinagtatrabahohan o an nakakaolakit na materyalistikong kaisipan kan kinaban puedeng makaolang sa satong espirituwal na mga aktibidad. (1 Timoteo 6:9, 10) Pag-olayan niato kun paano kita magdadanay na timbang, na sinisierto an “orog na mahalagang mga bagay.”—Filipos 1:10.\n19. Taano ta maninigo kitang lubos na magtiwala ki Jehova, asin an siring na pagtitiwala nakakatabang sa sato na malikayan an ano?\n19 Lubos kamong magtiwala ki Jehova. (Talinhaga 3:5, 6) Bako daw na maninigo sia sa siring na pagtiwala? Total, nagmamakolog sia sa sato. (1 Pedro 5:7) Mas aram nia kisa sa sato an satong mga pangangaipo, asin nungkang halipot an saiyang kamot. (Salmo 37:25) Kun siring, marahay na maghinanyog kita kun an saiyang Tataramon nagpapagirumdom sa sato: “An saindong pamumuhay dai magin apektado nin pagkamoot sa kuarta, mantang kamo naninigoan na sa presenteng mga bagay. Huli ta [an Dios] nagsabi: ‘Dai taka nanggad babayaan ni sa ano man na paagi papabayaan taka.’” (Hebreo 13:5) Dakol na bilog na panahon na lingkod an makakapagpatotoo sa kakayahan nin Dios na magtao kan mga pangangaipo sa buhay. Kun kita lubos na nagtitiwala na aasikasohon kita ni Jehova, malilikayan niato na maghadit nin labi-labi manongod sa pagsustento sa satong pamilya. (Mateo 6:25-32) Dai niato totogotan an sekular na trabaho na magin dahelan na mapabayaan niato an espirituwal na mga aktibidad, arog kan paghuhulit kan maogmang bareta asin pag-atender sa mga pagtiripon.—Mateo 24:14; Hebreo 10:24, 25.\n20. Ano an boot sabihon kan pagkaigwa nin simpleng mata, asin paano nindo mapagdadanay an siring na punto de vista?\n20 Papagdanayon na simple an saindong mata. (Mateo 6:22, 23) An pagkaigwa nin simpleng mata nangangahulogan na pinapagdadanay niato na bakong komplikado an satong buhay. An simpleng mata nin sarong Kristiano nakapokus sa saro sanang katuyohan—an paggibo kan kabotan nin Dios. Kun an satong mata nakapokus nin tama, dai kita magpaparaisip na magkaigwa nin trabaho na halangkaw an sueldo asin mas komplikadong estilo nin pamumuhay. Dai man kita mababangkag sa daing katapusan na paghanap nin pinakabago asin pinakamarahay na materyal na mga bagay na gusto kan mga paraanunsio na papaniwalaon kita na kaipuhan niato iyan tanganing magin maogma. Paano nindo mapagdadanay na simple an saindong mata? Likayan na pagabatan an saimong sadiri nin dai kinakaipuhan na utang. Dai paggibohon na disareglado an saimong buhay paagi sa mga rogaring na nakakaubos nin kadakol na panahon asin atension. Himateon an hatol sa Biblia na makontento na sa “kakanon asin gubing.” (1 Timoteo 6:8) Maghingoang pasimplehon an saimong buhay sagkod sa mapupuede.\n21. Taano ta kaipuhan na magkaigwa kita nin mga prioridad, asin ano an maninigo na enoton niato sa satong buhay?\n21 Magkaigwa nin espirituwal na mga prioridad, asin magdanay dian. Huling limitado sana an magigibo niato sa buhay, kaipuhan na magkaigwa kita nin mga prioridad. Ta kun dai, an mga bagay na bakong gayong mahalaga puedeng makaubos sa mahalagang marhay na panahon, na inaagawan nin lugar an orog na mahalagang mga bagay. Ano an maninigong ipaorog niato sa satong buhay? An dakol sa kinaban tinatawan nin pangenot na importansia sa sistemang ini an pagmamaigot na magkaigwa nin mas halangkaw na edukasyon tanganing magkaigwa nin karera na halangkaw an sueldo. Minsan siring, sinadol ni Jesus an saiyang mga parasunod na ‘padagos na hanapon nguna an kahadean.’ (Mateo 6:33) Iyo, bilang tunay na mga Kristiano, ineenot niato sa satong buhay an Kahadean nin Dios. An satong pamumuhay—an satong mga pagpili, an satong mga pasohan, asin an satong mga aktibidad—dapat na magpaheling na an intereses kan Kahadean asin an kabotan nin Dios orog na mahalaga sa sato kisa sa materyal na mga bagay asin sekular na mga aktibidad.\n“AN SAKONG DESISYON NAGBUNGA NIN BUHAY NA MAY KAGAYAGAYAHAN ASIN PAGKAKONTENTO”\n“Haralangkawon an grado ko sa eskuelahan asin nakakua ako nin biyong libreng pag-eskuela sa sarong respetadong marhay na pribadong eskuelahan sa Siudad nin Nueva York. Pinirit ako kan kan mga parakonseho sa samong eskuelahan na mag-aplay sa nagkapirang prestihiosong unibersidad. Inako ako sa nagkapira sa mga iyan asin nakakua pa ngani ako nin libreng pag-eskuela sa saro sa pinakabantog na mga unibersidad sa Estados Unidos. Minsan siring, sinayumahan ko an alok huli sa duwang dahelan. Nahehelingheling ko na an mga peligro sa moral kun ako maistar sa kampus na harayo sa harong, asin makosog an pagmawot ko na magpayunir.\n“Labing 20 taon na akong regular payunir ngonyan. Pinagdanay kong sibot an sakong sadiri sa dakol na kabtang kan ministeryo—paglilingkod kun saen mas dakula an pangangaipo, pagtabang sa pagtogdok nin mga Kingdom Hall, asin pagtabang sa pagtao nin ayuda sa mga inagihan nin kalamidad. Sa presente, naoogma akong maglingkod sa sarong grupo na iba an lenguahe sa Siudad nin Nueva York.\n“Sa paggirumdom sa sakong karera sa bilog na panahon na paglilingkod, narerealisar ko na kadakol na bendisyon an inako ko. An sakong desisyon nagbunga nin buhay na may kagayagayahan asin pagkakontento. Dai ko iriribay sa ano pa man na bagay an mga nagin eksperyensia ko asin an mga nagin katood ko.”—Zenaida.\nPAGIGIN MAHIGOS SA MINISTERYO\nIkakapaheling niato an satong pagkamoot ki Jehova paagi sa pag-enot sa satong buhay kan gibohon na paghuhulit\n22, 23. (a) Ano an pangenot na gibohon kan tunay na mga Kristiano, asin paano niato ikakapaheling na mahalaga sa sato an gibohon na ini? (Helingon an kahon na “ An Sakong Desisyon Nagbunga nin Buhay na May Kagayagayahan Asin Pagkakontento.”) (b) Ano an determinado nindong gibohon mapadapit sa sekular na trabaho?\n22 Huling aram niato na nasa poro na kita kan panahon kan katapusan, kita padagos na nakapokus sa pangenot na gibohon nin tunay na mga Kristiano—an paghuhulit asin paggibo nin disipulo. (Mateo 24:14; 28:19, 20) Siring kan satong Arogan, si Jesus, gusto niato na magin sibot kitang marhay sa nagliligtas-buhay na gibohon na ini. Paano niato ikakapaheling na mahalaga sa sato an gibohon na ini? An mayoriya sa banwaan nin Dios bilog na pusong idinudusay an saindang sadiri sa paghuhulit bilang mga parahayag sa kongregasyon. An nagkapira inareglar an saindang mga aktibidad tanganing makapagpayunir o magin misyonero. Huling aram ninda an importansia kan espirituwal na mga pasohan, dinagka nin dakol na magurang an saindang mga aki na lumaog sa karera nin bilog na panahon na paglilingkod. Nakakaheling daw nin karahayan sa saindang kahigosan sa ministeryo an maigot na mga parabalangibog kan Kahadean? Iyo nanggad! An bilog na kalag na paglilingkod ki Jehova iyo an seguradong paagi tanganing magkamit nin buhay na may kagayagayahan, satispaksion, asin dai mabilang na bendisyon.—Talinhaga 10:22.\n23 Dakol sa sato an kaipuhan na gumamit nin haralawig na oras sa sekular na trabaho tanganing masustentohan sa materyal an satong pamilya. Girumdomon na gusto ni Jehova na makaheling kita nin karahayan sa satong kahigosan. Kun an satong kaisipan asin paggawe iooyon niato sa saiyang punto de vista asin mga prinsipyo, magkakaigwa kita nin satispaksion sa satong trabaho. Minsan siring, magin determinado kita na nungkang pagtogotan an sekular na trabaho na irayo an atension niato sa satong pangenot na gibohon—an pagpahayag kan maogmang bareta kan Kahadean nin Dios. Paagi sa pag-enot sa satong buhay kan gibohon na ini, ipinapaheling niato an satong pagkamoot ki Jehova asin paagi kaiyan nagdadanay kita sa saiyang pagkamoot.\n^ par. 6 An termino sa Griego na trinadusir na “karpintero” sinasabing “sarong pangkagabsan na termino para sa sarong trabahador na eksperto sa kahoy baga man nagtatrabaho sia sa pagtogdok nin mga harong o paggibo nin mga muebles o ano man na iba pang bagay na gibo sa kahoy.”\n^ par. 17 Para sa mas detalyadong pagtokar sa mga bagay manongod sa trabaho na dapat estudyaran, helingon An Torrengbantayan na Abril 15, 1999, pahina 28-30, asin The Watchtower na Hulyo 15, 1982, pahina 26.\nI-share I-share Makaheling nin Karahayan sa Saindong Kahigosan\nPaghuhulit kan Kahadian—Pagpalakop kan Maugmang Bareta sa Bilog na Kinaban


Leon Aureus - Wikipedia\nSi Leon Sa. Aureus (1908-1969) sarong lider nin mga gerilya kan ika-2 Gerang Pangkinaban laban sa mga Hapon, sarong peryodista, sarong alkalde. Siya an pinakainot na alkaldeng nagtukaw (Desyembre 15, 1948 - Desyembre 1951) kan an Syudad nin Naga nagin nang sarong independienteng syudad sa kusog kan Akta Republika Nu. 305.\nKan panahon nin gera, siya an nagin Executive Officer kan si nabilog na armadong resistensya na inapod na Tangcong Vaca Guerilla Unit. An grupo ninda, katuwang an ibang grupong gerilya, naagaw sa kontrol kan mga mananakop na Hapon an munisipyo kan Naga nin pirang aldaw.\n5 Mga hihilngan\nAn saiyang ama iyo si Vicente Aureus, na nagin alkalde kan Libmanan, Camarines Sur. An ina niya sa pagkadaraga, an darang apelyido Salem. An napangagom niya iyo si Angeles Javier, na namundag sa Samar. An mga aki niya iyo sinda Leonor, na naagom si David Briscoe, sarong Amerikano, si Angeles, si Vince, asin si Leon, Jr.\nKan matapos an gera asin matoninong na, siya pignombrahan ni Pres. Elpidio Quirino bilang alkalde kan Naga kan ini, sa kusog kan Ley Republika 305, na inaprobaran kan Des. 15, 1948, ginibo nang sarong syudad na independiente sa probinsya. Nagtukaw siya abot Desyembre 1951.\nSa eleksyon kan Nob. 13, 1951, siya guminana komo kandidato para alkalde asin nagtukaw siya sa pwesto poon Enero 1952 sundo' Agosto 1953, alagad huli sa sarong rason pinagsalidahan na siya ni Anastacio M. Prila paglaog kan Septyembre 1953.\nSiya an kagtogdas kan peryodikong semanal na Bicol Mail kan taon 1953. Kaamayan pa kaini, siya, kabakas si Elias Corporal sa pagpublikar nin sarong peryodiko, an The Bicol Pioneer-Herald (1933-1939), kun saen siya an nagin saro sa editor.\nKalye Leon Aureus sa Syudad nin Naga\nSaiya ipinangaran an sarong lansangan sa siyudad nin Naga, an kalyeng nagbabaktas sa Kalye Magsaysay kun saen sa poro namomogtak an Naga City Science High School. Ini sa pagtaong onra saiya bilang pinakaenot na alkalde asin bilang saro sa kagtogdas asin opisyal kan grupong gerilya na iyo an Tancong Vaca Guerilla Unit. Sa kanto kan Kalye Leon Aureus asin Kalye Magsaysay yaon namogtak an dati niyang pinag'erokan na harong.\nMga alkalde kan Naga- \nThe Best Of (The Beast In) Nick V. Prieto. 228 p. 2000. Tiniripon asin kadamotan kan mga artikulong sinurat ni Prieto, na ipinagpublikar sa manlaenlaen na mga peryodiko asin magasin, igdi sa Naga saka sa Manila.\nPinaghugot gikan sa "https://bcl.wikipedia.org/w/index.php?title=Leon_Aureus&oldid=211693"\nLast edited on 17 Agosto 2021, at 17:10\nHuring pigliwat an pahinang ini kan 17 Agosto 2021, alas 17:10.


Asidong karboksiliko - Wikipedia\nIstraktura kan asidong karboksiliko\nAn asidong karboksiliko (Ingles: carboxylic acid) iyo sarong organikong asido na igwa nin grupong karboksilo (carboxyl group) (C(=O)OH) na nakatakod sa sarong R na grupo. An heneral na pormula kan asidong karboksiliko iyo R–COOH o R-CO2H, kun sain an R iyo pwede magin alkyl, alkenyl, aryl, o iba pang grupo.\nMahiwas na nanunutaran an mga asidong karboksiliko. An mga importanteng halimbawa iyo kabali an asidong amino asin asidong mataba. An deprotonasyon kan sarong asidong karboksiliko iyo minatao nin karboksilatong anyono.\nHilingon an carboxyl sa Wiktionary, an libreng diksyonaryo.\nKinua sa "https://bcl.wikipedia.org/w/index.php?title=Asidong_karboksiliko&oldid=205098"\nHuring binago an pahinang ini kaitong 1 Mayo 2021, alas 05:29.


Pagpakarhay poon kan 07:02, 20 Agosto 2011\n2 na mga bayta pinagdugang , 8 years ago\nIni an dakulang hapot ta nagadan si Lisboa taon 1628. Enot naimprenta ini 1728/1754. Labing sarong siglo pakagadan niya na an obra niya nakahiling liwanag. Ika-duwang edisyon pinalagda kan 1865 ni Obispo [[Francisco Gainza]] sa paimprentahan kan Unibersidad kan Sto. Tomas.\nSa ika-2ng edisyon malinaw na pinahale na ni Gainza an 347ng pahina sa Bicol-Espanol na kabtang na dati parte sa 1754 na edisyon. Siring man, pinahale niya an 56 na pahina sa Espanol-Bicol na kabtang kan Vocabulario. Sa anong dahelan dai pa maisihan na gayo, seguro huli ta sa soanoy nang marhay an mga kataga asin dai na biristo o pwede nag'ademohan sa papel asin sa gasto. Kun siring, lampas 5,000 mga katagang bikol an hinaletinapyas asin 800 man na Kastilang tataramon an nawara, base sa kwentadang 15 kataga an yaon sa lambang pahina. Alagad, an editor, siisay man siya, nagboot na magdugang nin mga entri na mayo man dati gayod ikinaag ni Lisboa. Sarong risang-risang ehemplo kaini an pagkaag kan panhinolay duman sa entri na "Bognag" (bungag), "Hay una de estalcalitas en el monte Colapnitan visitada por europeos en 1860 y 61." Si Lisboa dai man masasambitan an pagbisita ni [[Feodor Jagor]] sa lungib Kolapnitan duman sa [[Libmanan, Camarines Sur|Libmanan]] ta nangyari ini mga 200 na taon nang naglihis sa panahon niya.\nSa mga indikasyon, may mga ehemplo asin ilustrasyon na maririsa na dinugang na sana sa pagpaliwanag kan mga kahulogan kan mga katagang napalaman sa Vocabulario. Enot, may mga paliwanag na manongod sa mga doktrina kristyana an ikinaraag. Ikaduwa, igwa nang magkapirang mga kataga na kastila an sinasabi parte na kan bokabularyong bikol. Ano parte na ini kan Bikol mga kaamayan pa kan 1600?\nPinaghugot gikan sa "https://bcl.wikipedia.org/wiki/Espesyal:MobileDiff/91683"


Si Laozi, bilang sarong diosnon\nDiagramo na parati itinata'pil bilang simbolo kan Taoismo\nSarong Templo kan mga Taoista, Naga,Camarines Sur, Filipinas\nTao ( “do”, kun sasayodon) sabihon “dalan”, “agihan”. Saro daang pwersa o enerhiya na naglalakop asin nasaromsom sa gabos na bagay asin nabulos hale igdi, magin man an mga ini buhay o mayong buhay. Ini an nataong balanse sa Uniberso. Ini an pwersa na pinapagoroyon an mga magkabaliktaran na konsepto siring sa “dai magkakailaw kun mayong diklom, dai mayong pagkamoot kun mayong pagkaongis, dai mayong babae kun mayong lalake.”\nTinutubod na an kagtogdas kan Taoismo iyo si Lao Tze (640-531 BK) Siya naghahanap daa kan “paagi” o “dalan” kun pano mapag-oroyon an mga siriplingan asin iriwal kan panahon nya na kun saen ralaban na sanang ralaban an mga poon kan mga tribu tribu na nakaka-onong na maray sa sosyodad. Asin sa saiyang paghorophorop nakasurat siya kan libro na inapod “Tao-te-ching” Nagpoon an Taoismo bilang saro sanang pilosopiya asin sikolohiya na nagiya sa tamang gawe nin tawo. Alagad, sa lakad nin panahon nagin nang sarong relihiyon mala ta binisto nang sarong relihiyon opisyal kan estado kan mga taon na 440 BK (Bago ki Kristo) asin si Lao Tze garo na sinasambang diyos-diyosan. Kan mga panahon na ini an Taoismo, kaiba na an Budhismo asin Confucianismo, iyo an nagin darakula asin lakop na mga relihiyon sa laog kan Tsina.\nPagsara kan Dinastiyang Chi’ing kan 1911, suporta kan estado natapos naman asin ini luminuya na. Kan an Kumunismo iyo an nangimbabaw sa Tsina kan 1949, nagkaigwa nin pang-iipit sa libreng pagprapraktis nin relihiyon asin rinibo an mga monghe na pinaluwas sa mga monasteryo asin pinatrabaho sa tinampo,. Hale sa pirang milyon na mga monghe, nagin na sanang 50,000 paglaog kan taon na 1960.\nDurante kan rebolusyon kultural sa Tsina na nagpoon 1966 sagkod 1976, dakula na maray nawara sa pamanang Taoismo dawa ngani sarabi na medyo nagpaluag sa relihiyon pag'abot ni Dong Xia-ping kan 1982 sagkod abot ngonyan na periodo. Susog sa estadistikang presente, igwa nin paratubod na 20 milyon an Taoismo, kadaklan yaon sa Taiwan asin may mga sangribo sa Canada.Igwa daang 30,000 na Taoista an nageestar sa Amihanan Amerika. An impluensya kan Taoismo sa Amihanan Amerika yaon sa acupuncture, pagbulong na natural, asin sa martial arts.\nMga Pagtubod, Konsepto asin mga Praktis Kan Mga Taoista:\n1.\tAn Tao an enot na kawsa sa Uniberso. Ini sarong pwersa na yaon sa gabos na buhay. 2.\tAn Tao “nagpapalibot sa gabos kaya an gabos maghingoa na magdangog asin maghanap nin Pagka-agimadmad.” 3.\tAn obheto nin sarong paratubod iyo na maka-oyon sa Tao. 4.\tAn kapadian sa Taoismo hinihiling na an gabos na diyos-diyosan manifestacion sana man kan sarong Tao asin dai daa nin personal na diyos o siring man mayo nagtutubod sinda sa sarong Kaglalang na iyo an kawsa kan gabos. 5.\tTinutubod kan mga Taoista na may mga espiritu sa Katalagahan asin sinda igwang maraot asin igwang maray man na kaipuhan pag ngayo-ngayoan ngani makatabang sa saindang pagbuhay. 6.\tAn oras o panahon na-itok o balikbalik sana asin bakong doro-diretso lang arog kan pagiisip kan mga taga-Solnopan. 7.\tAn mga Taoista pinapahalagahan an salud asin buhaybagsik. 8.\tAn limang labot sa hawak nakakabaing sa limang elemento makukua sa katalagahan: tubig, kalayo, tubig, metal asin an daga. 9.\tLambang saro dapat atamanon an Chi’I (hinangos) na itinao saiya 10.\tMaghingoa na mapakusog an birtud nin pakikisumaro sa kapwa, an dai pakangana, asin pagkamahuyo nin boot. 11.\tAn Taoista napraktis kan “wu wei”, na boot sabihon bayaan sana an Katalagahan na magsadiri asin dai banggaon 12.\tMaboot an Taoista sa kapwa ta sa pagtubod na gabos na tao mag”isusugad” man. 13.\tDapat pag’isipan ngonang maray an gigibohon bago maghiro. 14.\tAn tawo tataong magmakulog sa kapwa na dai naghuhuna nin balos.\nKinua sa "https://bcl.wikipedia.org/w/index.php?title=Taoismo&oldid=218841"\nHuring binago an pahinang ini kaitong 10 Nobyembre 2021, alas 00:15.


Mga Leksiyon Manungod sa Pagkamapag-istimar Asin Pamibi | Buhay ni Jesus\nBINISITA NI JESUS SI MARTA ASIN MARIA\nMAHALAGANG MARHAY AN PAGIGIN PURSIGIDO SA PAMIMIBI\nSa sirangan na bakilid kan Bukid nin mga Olibo, mga tulong kilometro hali sa Jerusalem, yaon an baryo nin Betania. (Juan 11:18) Nagduman si Jesus asin nagdagos sa harong kan magtugang na si Marta asin Maria. Sinda saka an tugang nindang lalaki na si Lazaro mga amigo ni Jesus, asin maugma nindang inako siya.\nSarong onra na magin bisita an Mesiyas. Gustuhon ni Marta na asikasuhon na marhay si Jesus, kaya sibot-sibot siya sa pag-andam nin manlain-lain na pagkakan. Mantang siya sibot sa paghahanda, an tugang niyang si Maria nakatukaw sa may pamitisan ni Jesus asin nagdadangog. Dai nahaloy, sinabi ni Marta ki Jesus: “Kagurangnan, dai ka lamang nahihirak sa sako na pinapabayaan ako kan tugang ko na solong mag-asikaso sa mga gibuhon? Pakisabihi man siyang magdigdi saka magtabang sa sako.”—Lucas 10:40.\nImbes na pagsabihan si Maria, sinadol ni Jesus si Marta huli sa sobrang pagkahadit niya sa pagkakan: “Marta, Marta, nahahadit ka asin sibot-sibot sa dakul na bagay. Pipira man sanang bagay an kaipuhan, o saro lang. Si Maria, pinili niya an mas marahay, asin dai iyan kukuanon sa saiya.” (Lucas 10:41, 42) Iyo, idinuon ni Jesus na dai kaipuhan na gumamit nin dakul na oras sa pag-andam nin dakul na putahe. Igo na an simpleng pagkakan.\nMarahay man an intensiyon ni Marta. Gusto niyang magin mapag-istimar. Pero huli sa pagkahadit niya sa pag-asikaso sa pagkakan, nalilipasan niya lugod an mahalagang pagtutukdo kan mismong Aki nin Diyos! Idinuon ni Jesus na marahay an pinili ni Maria, huling magtatao iyan sa saiya nin nagdadanay na pakinabang, asin kita gabos may manunudan diyan na leksiyon na dapat tang girumdumon.\nSa saro pang pagkakataon, nagtao si Jesus nin ibang leksiyon na may kaparehong halaga. Sarong disipulo an naghapot: “Kagurangnan, tukduan mo kami kun paano mamibi, arog kan ginibong pagtukdo ni Juan sa mga disipulo niya.” (Lucas 11:1) Itinukdo na iyan ni Jesus sa Sermon sa Bukid mga saro may kabangang taon na an nakaagi. (Mateo 6:9-13) Alagad, tibaad mayo kaidto an disipulong ini, kaya inutro ni Jesus an panginot na mga punto. Dangan nagtao siya nin sarong ilustrasyon para iduon na kaipuhan na magin pursigido sa pamimibi.\n“Halimbawang an saro sa saindo igwa nin amigo asin nagduman ka sa saiya sa kamatangaan nin banggi saka nagsabi, ‘Amigo, pahagad daw nguna nin tulong tinapay, ta an saro sa mga amigo ko nag-abot pa sana hali sa pagbaklay asin dai akong maipapakakan sa saiya.’ Alagad nagsimbag siya hali sa laog: ‘Dai mo ako pag-isturbuhon. Nakabarat na an pinto, saka nakahigda na kami kan saradit kong aki. Dai ako makakabuhat asin dai taka matatawan nin ano man.’ Sasabihon ko sa saindo, siguradong mabuhat siya asin itatao an ano man na kaipuhan kan amigo niya, bakong dahil sa amigo niya ini, kundi dahil sa pursigidong pamimirit kaini.”—Lucas 11:5-8.\nDai sinasabi ni Jesus na nagsasayuma si Jehova na itao an mga kahagadan ta, arog kan amigo. Imbes, itinutukdo niya na kun an saro nganing nagsasayumang amigo mahimati man giraray sa pursigidong paghagad, siyerto nanggad na an satong mamumuton na Ama sa langit mahimati man sa udok na mga kahagadan kan maimbod niyang mga lingkod! Nagsabi pa si Jesus: “Sinasabi ko sa saindo, padagos na maghagad, asin itatao iyan sa saindo; padagos na maghanap, asin makakakua kamo; padagos na magtuktok, asin bubuksan iyan sa saindo. Huli ta an gabos na naghahagad nakakaresibi, asin an gabos na naghahanap nakakakua, asin an gabos na nagtutuktok binubuksan.”—Lucas 11:9, 10.\nDangan idinuon ni Jesus an punto paagi sa pagkumparar sa mga tawong ama: “Siisay na ama diyan sa saindo, kun hagadan kan aki niya nin sira, an matao sa saiya nin halas imbes na sira? O kun maghagad man ini nin sugok, tatawan niya daw ini nin eskorpiyon? Kun siring, kun kamo, maski ngani maraot, tataong magtao nin marahay na mga regalo sa mga aki nindo, lalo nang matao an Ama sa langit nin banal na espiritu sa mga naghahagad sa saiya!” (Lucas 11:11-13) Marahayon nanggad na garantiya na an satong Ama andam na magdangog asin magtao kan mga pangangaipo ta!\nSa anong magkalain na bagay nakapokus an atensiyon ni Marta asin ni Maria, asin anong leksiyon an manunudan ta digdi?\nTaano ta inutro ni Jesus an itinukdo niya mapadapit sa pamibi?\nAnong ilustrasyon an ginamit ni Jesus para itukdo na kaipuhan na magin pursigido sa pamimibi?\nI-share I-share Mga Leksiyon Manungod sa Pagkamapag-istimar Asin Pamibi


SA REHIYON NA INI nin mga rito asin simbahan, an Semana Santa sarong panahon nin pagtuninong. Orog na sa mga banwaan na daing gayo nariribaraw kan maribok na parakpaták nin mga traysikel asin ruab nin nag-iirinotan na mga sasakyan, an semanang ini panahon nin pagtenir sa mga harong-harong, signos nin nakatùdan na pag-ontok na may kaibahan pamibi asin paghorop-hórop. Para sa mga henerasyon na naábot pa an saindang mga kagugurángan, natukduan pa sinda kan mga gawê-gawè tuyong naabot an panahon na ini. Sa kinaban kan mga Katoliko asin iba pang mga pagtubod na nag-roromdom kan pagsakit asin pagkagadan kan Kagurangnan, an Semana Santa panahon man nin pagsakripisyo, asin saro na digdi an pag-ayuno o paglihis nin pagkakan minsan an iba minapili na sanáng dai magkakan nin karne sosog sa tradisyon kan mga Hudeo kaidtong daan na panahon.\nSa sarong inkulturadong nasyon na arog kan Pilipinas, an mga Katolikong agi-agi nabubuhay sa mga paagi kan katutubong sosyudad kaini. Dai ta man ini pinagririrongan. An pag-awit ngani kan Mahal na Pasyon nakaugat man sa daan na ritwal kan mga Pilipino bago pa mag-abot an mga Espanyol. Sa lado nin pagnamit, na ipinapahiling naman kan manlaen-laen na rito nin pagpapasalamat na minána ta sa mga suánoy na lahi, igwa ako nin pagtubod na natura tang mga Pilipino an mahimo an satong pakikipagsarô sa Kagurangnan—Gugurang, Kabunian, Bathala, o ano pa man na ngaran kan satong Dios—sa paagi nin pagkakan.\nKun karakter kan pagtubod an pagiging ‘personal alagad pangkagabsan,’ dai ako mangalas kun an màwot tang eksperiyensiyang relihiyoso mahimo ta sa sarabay na pagkonsumo sa mga pagkakan na linutò nin may pagkamoot sa mga kusina kan satong mga harong. Garo baga: “salamat sa Dios sa masiram na ginutaan na manok na may tapayas asin kalunggay!” Siring man na dai pagpugulan an pagluha kun mahiling ta an lawog kan Kagurangnan pagbukas ta kan patos na petsay sa sinanglay na tilapyang linutò sa lipotok na guta, kumpleto nin rekado—tinadtad na sibulyas, giniriris na kamatis, pinong làya, gurút-gurót na bawang, asin iba pa. Dai ako nagsusuba. Huli ta sa kalangkawan nin sarong eksperyensiya nin pagranga asin pagkangalas—sublimity!—na sa kadakol na panahon minaturò an satong mga luha, naroromdoman ta man an kamurawayan kan Kagurangnan, an saiyang pagtaó, an saiyang pagkamoot. Mina-ontok an kinaban sa pagtírig, minatenir na saná kita sa eksperiyensiya sagkod maabot ta an sarong momentong siring sa epipanya, siring sa bilog na pagkamidbid sa Dios. Mapapahangos na saná kita asin ma-usar nin halipot na pag-omaw.\nDai ko man katuyuhan na magin erehe asin balgahon an katukduan kan Simbahan dapit sa mga sakripisyong maninigong gibohon sa pagromdom sa pagsakit kan Kagurangnan. Sa panahon na sinusurat ko ini, dinuduridot saná kan sakong isip an posibilidad, posibilidad na minsan nangyayari sa samong harong. Minsan sa aldaw na kaipuhan mag-ayúno, nakakabungkal ako nin masiram na pinakrong batag o ginutaan na dilis na pinahìbog nin kadakol na kamatis o pinaltak na mais o mahamis-hamis na ginutaan na balaw na pinasakrot dikit nin kininit na kurakding. Ano ta dai magtingkalag sa langit asin magrokyaw, magpasalamat sa balaog na inakò?!\nDai ko man katuyuhan na tawan nin lehitimong dahilan (o palusót) an puwedeng hilingon man nanggad na pagkapaslo saná. Tibaad nahihiling ko sanáng an pag-kakan puwede man na gawè nin pagpamìbi, paghorop-horop, pag-agi sa eksperyensiya nin Mahal na Dios, pagpasalamat, asin kadakol pang ibang agi-agì nin karahayan kun mamàwoton ta saná man sa satong mga puso, odok sa boot asin bakong sagin-ságin.\nSiring sa gabos na Katoliko sa kinaban, nakikisumaro ako sa mamundong pagbakho sa Kagurangnan na nag-atang kan saiyang sadiri tanganing matubos kita sa kaoripnan. Rinoromdom ko an saiyang makuring pagsakit, an labi-labing kulog na saiyang namate, an saiyang pagdusay duman sa Krus. Sa likod kan mga kadikloman na ini, hararom na nakatanom sa sakong daghan an dai-masukol, dai-marurip, daing kabaing niyang pagkamoot. Huli ta sa likod man kan mga pagkakasalà, takot, pagtios, pagsakot, problema, asin mga kakundian ko asin kan kinàban, minahangos ako nin preskong duros, inaaling ako kan mga aking nagdadara-dalagán sa samong natad, nakakahimo ako nin mga magagayon na ladawan, napapaluhâ ako sa mahamis na musika, napápanô ako sa pagsirang asin pagsulnop kan saldang, nangangalas ako sa mekanismo kan pagmatá sa pagka-aga asin pagturog sa banggi; kaiba na sa gabos na ini an masisiram na pagkakan kun sain an Kagurangnan yaon man.\nMaogma an sakuyang Dios.


MOSIAH TSAPTER 22\nMay mga planong giniribo na tanganing an mga katawohan maka-eskapo gikan sa kauripnan nin mga Lamanita --- Ang mga Lamanita binururat --- An mga katawohan naka-eskapo, nagbaralik sa Zarahemla, asin nagin sakop ni Hadeng Mosiah.\nAsin ngonian ini nangyaring naglipas na si Ammon asin si hadeng Limhi nagpoon makikunsulta sa mga katawohan kun pano sinda dapat makaligtas kan saindang mga sadire paluwas sa pagka-uripon; asin sainda mismong ginibo na an gabos na mga katawohan dapat na magkasararong magtiripon-tipon kan saindang mga sadire; asin ini saindang ginibo na tanganing saindang makukua an boses nin mga katawohan manungod kaining bagay.\n2 Asin ini nangyaring naglipas na sinda dae nakahanap nin paagi na mailigtas ninda an saindang mga sadire paluwas sa pagka-uripon, laen lang an bagay na saindang dararahon an saindang mga kababaehan asin mga kaakian, asin an saindang mga karnero, asin an saindang mga kabakahan, asin an saindang mga tolda, asin magharale pasiriring sa kaparangan; nin huli ta an mga Lamanita sa kadakulan kan bilang, magin imposibleng gayo para sa mga katawohan ni Limhi na makipaglaban sainda, sa pag-isip na iligtas an saindang mga sadire paluwas sa kauripnan sa paagi nin espada.\n3 Ngonian ini nangyaring naglipas na si Gideon naglakaw asin nagtindog sa atubangan nin hade, asin nagsabi sa saiya: Ngonian O hade, ika na maski kaidto nagdangog kan sakuyang mga tataramon sa kadakul na pagkakataon kan kita nakikipaglabanan pa sa satuyang mga katugangan, an mga Lamanita.\n4 Asin ngonian O hade, kun ika kaidto dae nakanagbo sakuya na sarong daeng pakinabang na tagapagsirbe, O kun ika magpoon ngonian magdangog sa sakuyang mga tataramon sa pagkakataon na ini, asin ako magigin saimong tagapagsirbe asin magligtas kaining mga katawohan paluwas sa pagka-uripon.\n5 Asin an hade nagtugot sa saiya na siya puwedeng makapagtaram. Asin si Gideon nagsabi sa saiya:\n6 Hilnga an likod na agihan, paluwas sa may likod nin dingding, sa may likod na parte kan siyudad. Ang mga Lamanita, o mga guwardiya kan mga Lamanita, na kun banggi bururat; kun kaya ipaabot nyato sa mga katawohan na ini na saindang tiripon-tiponon na magkasararo an saindang mga karnero asin mga kabakahan, na saindang alawon sinda na magpasiriring sa kaparangan kun banggi na.\n7 Asin ako mapaduman uyon sa saimong kabutan asin magbayad kan huring buwis na arak sa mga Lamanita, asin sinda baga magigin mga burat; asin kita mag-aragi sa tagong agihan sa may walang parte kan saindang kampo sa pagkakataon na sinda bururat asin tururog na.\n8 Kaya maralarga kita kairiba an satuyang mga kababaehan asin an satuyang mga kaarakian, an satuyang mga kakarnerohan, an satuyang mga kabakahan pasiring sa kaparangan; asin kita maglalakaw sa palibot nin kadagaan nin Shilom.\n9 Asin ini nangyaring naglipas na an hade nagdangog sa mga tataramon ni Gideon.\n10 Asin si hadeng Limhi nagsugo na an saiyang mga katawohan kaipuhan na tiriponon an saindang mga kakarnerohan na magkasararo; asin saiyang ipinadara an buwis na arak sa mga Lamanita; asin siya man nagpadara nin grabe pang arak, bilang sarong regalo para sainda; asin sinda nag-irinom nin libre kan arak na si hadeng Limhi iyo an nagpadara sa sainda.\n11 Asin ini nangyaring naglipas na an mga katawohan ni hadeng Limhi nagralarga pagkabanggi pasiring sa kaparangan kairiba an saindang mga kakarnerohan asin an saindang mga kabakahan, asin sinda nagparalakaw sa palibot kan daga nin Shilom sa kaparangan, asin nagsiko kan saindang direksiyon paduman sa daga nin Zarahemla, na pinangengenotan ni Ammon asin kan saiyang mga katugangan.\n12 Asin saindang dinarara an gabos nindang mga bulawan, asin mga plata, asin an saindang mga mahalagang bagay, na puwede nindang madara, asin an saindang mga pagkakan na para sainda, pasiring sa kaparangan; asin sinda nagpadagos sa saindang paglakbay.\n13 Asin naglipas nin kadakul na mga aldaw na yaon sa kaparangan sinda nakaabot sa daga nin Zarahemla, asin nagbale sa mga katawohan ni Mosiah, asin nagin saiyang mga nasasakupan.\n14 Asin ini nangyaring naglipas na si Mosiah nag-ako sainda na may kaogmahan; asin siya man na naresibe an saindang mga rekord, asin man an mga talaan na nanagboan kan mga katawohan ni Limhi.\n15 Asin ngonian ini nangyaring naglipas na kan an mga Lamanita nakaaram na an mga katawohan ni Limhi nakaralarga na paluwas sa kadagaan sa paagi nin banggi, na saindang ipinadara an sarong hukbo pasiring sa kaparangan na tanganing ralamagon sinda;\n16 Asin pagkatapos na sinda nagralamag sainda nin duwang aldaw, sinda dae na nanggad nakasunod kan saindang mga pinag-aragihan; kun kaya, sinda nagkawarara sa kaparangan.\n# posted by Unknown @ 6/07/2005 01:03:00 PM


Nakanood Akong Magtiwala nin Lubos ki Jehova\nAn Torrengbantayan—Pag-aadalan na Edisyon | Nobyembre 1, 2007\nBASAHON SA Albanian Aleman Arabic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Hapon Hiligaynon Hungarian Igbo Indonesian Italiano Koreano Lithuanian Malagasy Malayalam Myanmar Norwegian Polish Portuguese Pranses Rarotongan Romanian Samoan Sepedi Setswana Shona Silozi Sinhala Slovak Slovenian Sranantongo Swahili Tagalog Thai Tsonga Turkish Ukrainian Vietnamese\nEstorya nin Buhay\nIsinaysay ni Aubrey Baxter\nSarong Sabadong banggi kan 1940, inatake ako nin duwang lalaki, na hinampak ako nin grabe kaya napukan ako sa daga. Nakatindog sa harani an duwang pulis, alagad imbes na tabangan ako, kinurahawan ninda ako nin mapan-abusong mga tataramon asin inomaw an mga paradaogdaog. An mga pangyayari sa sakong buhay na suminagkod sa maringis na pagtratar na ini nagpoon mga limang taon bago kaidto kan ako nagtatrabaho sa sarong minahan nin karbon. Togotan nindo akong magpaliwanag.\nAKO an ikatolo sa apat na aking lalaki asin namundag ako kan 1913 sa Swansea, sarong nasa baybayon na banwaan sa New South Wales, Australia. Kan ako singko anyos, nagkahelang an samong bilog na pamilya kan kinakatakotan nin grabe na trangkaso Española, na guminadan nin minilyon sa bilog na kinaban. Marahay sana ta gabos kami nakaligtas. Minsan siring, kan 1933, biglang nagkaigwa nin trahedya kan magadan si Nanay sa edad na 47. Sia sarong diosnon na babae asin nagkua bago kaidto nin duwang tomo kan librong Light, na mga pantabang sa pag-adal sa Biblia na idinistribwir kan Mga Saksi ni Jehova.\nKan panahon na iyan, nagtatrabaho ako sa sarong minahan nin karbon. Huling kaiba sa sakong trabaho an haralipot alagad sibot-sibot na panahon na sinusundan nin mga peryodo na mayong gayong trabaho, dinadara ko sa trabaho an mga librong iyan asin binabasa na gamit an ilawan na nakatakod sa sakong helmet na pangminero. Dai nahaloy narealisar ko na nanompongan ko na an katotoohan. Nagpoon man akong maghinanyog sa mga pahayag manongod sa Biblia na ibinobrodkast kan mga Saksi sa radyo. Nakadagdag sa sakong kagayagayahan an bagay na si Tatay asin an sakong mga tugang na lalaki gabos nagpoon na magkainteres sa katotoohan sa Biblia.\nKan 1935 biglang nagkaigwa giraray nin trahedya kan an sakong mas nguhod na tugang na lalaki, si Billy, nagkapulmoniya asin nagadan. Desisais anyos pa sana sia kaidto. Minsan siring, sa panahon na ini, an samong pamilya naranga kan paglaom na pagkabuhay liwat. (Gibo 24:15) Pag-abot nin panahon, si Tatay asin an mas matua kong mga tugang na lalaki, si Verner patin si Harold, saka an saindang agom nagdusay kan saindang buhay sa Dios. Sa pamilya mi, ako na sana an buhay. Minsan siring, an agom ni Verner, si Marjorie, asin an agom ni Harold, si Elizabeth, aktibo pa man giraray sa paglilingkod ki Jehova.\nPakanood na Magtiwala ki Jehova\nEnot akong nakaolay nin mga Saksi ni Jehova kan 1935 kan magdalaw sa samong harong an nakabisikletang babae na taga Ucrania. Kan sumunod na Domingo, nag-atender ako sa primero kong Kristianong pagtiripon, asin pakalihis nin sarong semana, nag-iba ako sa grupong iyan para sa ministeryo sa langtad. An Saksing namamayo sa pagtiripon bago maglingkod sa langtad nagtao sa sako nin nagkapirang bukleta asin nabigla nanggad ako kan pinapagsolo nia ako! Sa enot na harong, ninerbios akong marhay kaya gusto ko nang bumuka an daga asin halonon ako kaiyan! Alagad an kagharong makikatood asin nag-ako pa ngani nin babasahon.\nAn mga teksto arog kan Eclesiastes 12:1 asin Mateo 28:19, 20 nakaapektar na marhay sa sako, asin gusto kong magin payunir, o bilog na panahon na ministro. Sinuportaran ni Tatay an sakong desisyon. Minsan ngani dai pa ako bautisado, itinalaan ko an Hulyo 15, 1936 bilang petsa na ako mapoon. Kan aldaw na iyan, nagpasiring ako sa sangang opisina kan Mga Saksi ni Jehova sa Sydney, na duman inimbitaran ako na maglingkod kaiba nin sarong grupo nin 12 payunir sa haraning banwaan na Dulwich Hill sa Sydney. Tinokdoan ninda akong gumamit kan mano-manong gilingan nin trigo, na ginamit kan mga payunir kan panahon na iyan tanganing gumibo nin harina asin sa siring mainaan an gastos sa kakanon.\nPagpapayunir sa Kadlagan\nPakatapos kan sakong bautismo sa huring kabtang kan taon na iyan, idinestino ako sa tahaw na parte kan Queensland kaiba an duwa pang payunir—si Aubrey Wills asin Clive Shade. An samong mga kasangkapan kompuesto nin van ni Aubrey, nagkapirang bisikleta, sarong aroalsang ponograpo para sa pagbrodkast nin mga pahayag manongod sa Biblia, sarong tolda na nagin istaran mi sa laog nin sunod na tolong taon, tolong kama, sarong lamesa, asin sarong batbat na kaldero para sa pagluto. Sarong banggi kan turno ko nang magluto, inisip kong mag-andam nin sarong “espesyal” na pamanggihan na kompuesto nin mga gulay asin giniling na trigo. Alagad dai mi iyan makakan. Nanongod na may kabayo sa harani, kaya itinao ko iyan sa saiya. Sininghot nia iyan, nagpilingpiling, asin huminale! Dian natapos an sakuyang pag-eksperimento sa pagluto.\nPag-abot nin panahon, nagdesisyon kami na parikason an paghuhulit sa samong teritoryo paagi sa pagbangabanga kaiyan sa tolong parte asin ginibo kan kada saro sa samo an sarong parte. Sa pagtatapos kan aldaw, parate na harayoon na ako sa lugar kan samong tolda kaya dai na ako makalunad papuli, asin kun beses nakikitorog ako sa mapagpasakat na mga tawo sa probinsia. Sarong beses nagtorog ako sa maluhong kama sa kuartong pambisita nin sarong bakahan (rantso), asin kan sunod na banggi naghigda ako sa salog na daga sa sarong kubo nin parabadil nin kanggaro, na napapalibotan nin nakatambak na mabatang anit. Sa parate nagtotorog ako sa kadlagan. Sarong beses pinalibotan ako nin layas na mga ayam (dingo) na haroharayo man, asin an saindang nakakapanggirabong atungal dangog-dangog sa kadikloman. Pakatapos kan bangging iyan na dai ako napatorog, naaraman ko na interesado sinda, bako sa sako, kundi sa mga tada nin binonong hayop na inapon sa harani.\nPaghuhulit na Gamit an Kotse na May Loudspeaker\nGinamit ming marhay an kotse na may loudspeaker tanganing ipahayag an Kahadean nin Dios. Sa siudad nin Townsville sa amihanan na Queensland, tinogotan kami kan mga pulis na gamiton iyan sa sentro kan siudad. Pero, an nakarekord na pahayag nakapaanggot sa nagkapirang miembro kan Salvation Army, na nagsabi sa samo na humale. Kan magsayuma kami, yinugyug nin makosog kan lima sa sainda an samong kotse. Kan oras na iyan, yaon ako sa laog, na nagpapatanog kan ponograpo! Garo bakong madonong na ipirit an samong mga deretso, kaya kan uminatras sinda, huminale kami sa lugar na iyan.\nSa Bundaberg may interesadong tawo na nagpasubli sa samo nin sarong baroto tanganing ikabrodkast mi an mga pahayag hale sa Salog nin Burnett, na minabagtas sa banwaan. Si Aubrey asin Clive naglayag sa baroto dara an ponograpo mantang ako nagdanay sa tiriponan na inarkila mi. Kan bangging iyan, an nakarekord na mapuersang boses ni Joseph F. Rutherford, hale sa pambilog na kinaban na opisina prinsipal kan Mga Saksi ni Jehova, makosog na nadangog sa Bundaberg, na nagbabalangibog nin mapuersang marhay na mensahe sa Biblia. Daing duwa-duwa, iyan nakakaogmang mga panahon na nangaipo nin pagkapusoan asin pagtubod kan banwaan nin Dios.\nAn Guerra Nagresulta sa Orog Pang mga Kadepisilan\nPakapoon sana kan Guerra Mundial II kan Setyembre 1939, tinokar kan The Watchtower na Nobyembre 1 an Kristianong neutralidad sa politika asin guerra. Paghaloyhaloy, naogma ako na pinag-adalan ko an napapanahon na impormasyon na iyan. Mientras tanto, pakalihis nin tolong taon na magkairibanan, nakaresibi kaming tolo ni Aubrey asin Clive nin magkasuruway na mga asignasyon. Ninombrahan ako bilang nagbibiaheng paraataman sa amihanan na Queensland, sarong asignasyon na sa parate mababalo an sakong tiwala ki Jehova.\nKan Agosto 1940, naglingkod ako sa kongregasyon sa Townsville, na may apat na payunir—si Percy asin Ilma Iszlaub * saka an magtugang na si Norman asin Beatrice Bellotti. Pakalihis nin anom na taon, nagin agom ko si Beatrice. Sarong banggi nin Sabado kan matapos an samong grupo sa paghuhulit sa tinampo, nangyari an pag-atake na nasambitan sa kapinonan. Minsan siring, an inhustisyang ini nakaparigon sana sa sako sa paglilingkod ki Jehova.\nDuwang magtugang na payunir, si Una asin Merle Kilpatrick, an maigot na naghuhulit sa amihanan. Nakaiba ko sinda sa sarong nakakaogmang aldaw sa ministeryo, dangan nakiolay sinda sa sako na ihatod ko sinda sa ibong kan salog sa harong nin sarong interesadong pamilya. Nangahulogan iyan na ako malangoy pasiring sa sarong barotong de sagwan na nakaduong sa ibong na pangpang, masagwan pabalik, dangan ihahatod an magtugang paibong. Minsan siring, kan makaabot ako sa baroto, mayo an mga sagwan! Naaraman mi kan huri na itinago iyan nin sarong paratumang. Alagad dai nakapapondo sa samo an saiyang pakana. Dati akong lifeguard sa laog nin dakol na taon asin matibay pa man giraray akong maglangoy. Kaya ibinogkos ko an pisi kan angkla sa sakong habayan, binutong an baroto paibong sa magtugang, asin binutong sinda pabalik. Binendisyonan ni Jehova an samong mga paghihingoa, huli ta pag-abot nin panahon nagin Saksi an interesadong pamilya.\nSa Irarom kan Pagprotehir kan Kamot ni Jehova\nHuli sa seguridad, an militar nagbugtak nin barikada sa ibaba sana kan banwaan nin Innisfail. Huling residente ako sa lugar na iyan, puede akong kumua nin permiso tanganing makalaog, na nagin mahalagang marhay kun nagdadalaw an mga representante hale sa sangang opisina kan Mga Saksi ni Jehova. Tanganing makabalyo sinda sa barikada, itinatago ko sinda sa sekretong kargadera sa irarom kan tukawan sa likod kan sakong auto.\nIrinarasyon an gasolina kan panahon na iyan, asin dakol na lunadan an tinakodan nin aparato na nagpoprodusir nin gas. Tanganing mapadalagan an makina, an gas kinukua kan aparatong ini hale sa mainit na uring. Nagbibiahe ako kun banggi na dara an mga bag nin uring na nakatambak sa kargadera na dian nakatago an tugang. Kun minapondo sa sarong barikada, irinarayo ko an atension kan mga guardia paagi sa pagpapadanay na marikas na nag-aandar an makina asin paagi kaini nasisierto na labi-labi kainit an lalagan nin uring. “Kun popondohon ko an makina,” an kurahaw ko sa mga guardia sa sarong arog kaiyan na banggi, “mararaot ko an kombinasyon nin gas asin doros, asin magigin depisil na magpaandar giraray.” Huling nairitar sa init, ribok, saka ariw, dali-daling ininspeksion kan mga guardia an auto asin pinahale na ako.\nKan mga aldaw na idto, inasignaran ako na mag-organisar nin sarong kombension sa Townsville para sa mga Saksi duman. Irinarasyon an kakanon, asin tanganing makua an kaipuhan mi, dapat na aprobaran pa iyan kan lokal na huwes. Kan panahon na iyan, ibinibilanggo an samong Kristianong mga tugang huli sa saindang neutralidad. Kaya kan makipag-areglo ako na makaolay an huwes, inisip ko, ‘Madonong daw an gigibohon ko, o makakapaanggot iyan sa saiya?’ Minsan siring, ginibo ko an instruksion sa sako.\nMantang nakatukaw an huwes sa likod nin dakulang lamesa, sinabihan nia ako na magtukaw. Kan sabihon ko sa saiya an katuyohan kan sakong pagduman, sia napaontok asin seryosong nagturuhok sa sako. Dangan sia nagrelaks asin nagsabi, “Gurano kadakol na kakanon an gusto mo?” Itinao ko sa saiya an listahan kan pinakadikit sa kun ano an kaipuhan. Siniyasat nia iyan asin nagsabi: “Garo baga kulang iyan. Marahay pang doblehon ta iyan.” Naghale ako sa saiyang opisina, na nagpapasalamat na marhay ki Jehova, na nagtokdo sa sako nin saro pang leksion sa pagtitiwala.\nKan Enero 1941 an gibohon kan Mga Saksi ni Jehova ipinagbawal sa Australia. Dakol na tawo an nagsuspetsa sa samo asin sinahotan pa ngani kami na nag-eespiya para sa mga Hapon! Sarong beses, duwang autong pano-pano nin pulis asin soldados an suminalakay sa Kingdom Farm, sarong lote sa Atherton Plateau na binakal mi tanganing matanoman nin mga gulay asin prutas. Naghahanap sinda nin dakulang ilawan (searchlight) na soboot ginagamit mi tanganing magtao nin senyal sa kaiwal. Sinahotan man kami na nagtatanom nin mais sa paagi na puedeng mabasa an mensahe (code) kun nasa eroplano! Siempre, an gabos na sahot na ini napatunayan na bakong totoo.\nHuli sa pagbabawal, kaipuhan na magin maingat kami—asin mapamaagi—kun naghahatod nin mga babasahon. Halimbawa, kan ipaisi na makukua na an librong Children, nagkua ako nin sarong karton kaiyan sa Brisbane, nagbiahe sa tren paamihanan, asin nagwalat nin mga libro sa mga istasyon nin tren na sa lugar na iyan may kongregasyon. Tanganing padesganaron an mga pulis asin inspektor sa armi na bukasan an karton, nagdadara ako nin sarong lagadi na may pabilog na tarom asin iginagakod iyan sa karton bago magbaba. Minsan ngani simple, an taktikang iyan nungkang nasudya. Sa dakulang pakaginhawa kan banwaan ni Jehova, hinale kan Hunyo 1943 an pagbabawal, na ilinadawan nin sarong huwes sa korte bilang “bakong makatanosan, kapritso sana asin mapang-api.”\nInapod Para sa Serbisyo Militar\nDurante kan taon bago kaiyan, kami ni Aubrey Wills asin Norman Bellotti inapod para sa serbisyo militar. An pag-apod ki Aubrey saka Norman naenot nin sarong semana bago an pag-apod sa sako asin nasentensiahan sinda nin anom na bulan na pagkabilanggo. Kan panahon na iyan, kinokompiskar kan opisina sa koreo an mga magasin na Watchtower para sa midbid na mga Saksi alagad dai kinokompiskar an mga ipinapadara sa iba pang suskritor. An samong asignasyon iyo na hanapon an saro sa mga tawong ini, gumibo nin kopya kan mga magasin, asin idistribwir an mga kopya sa mga kapwa Saksi. Sa paaging ini, nag-ako kami nin regular na espirituwal na kakanon.\nKan sentensiahan ako nin anom na bulan na pagkabilanggo na inaasahan ko na, tolos-tolos akong nag-apelar, siring kan instruksion kan sangang opisina sa Sydney. An samong obheto iyo na mag-atraso sagkod na may iba nang manombrahan na mangangataman sa gibohon. Inaprobetsaran ko an sakong katalingkasan tanganing makadalaw sa nagkapira sa 21 Saksi na nakabilanggo sa amihanan na Queensland. An kadaklan nasa sarong presohan, asin ikinakaongis kami kan warden duman. Kan ipagirumdom ko sa saiya na an mga ministro kan ibang relihion puedeng magbisita sa saindang mga miembro, naanggot sia nin grabe. “Kun ako an masusunod,” an kurahaw nia, “an gabos na Saksi ni Jehova papalinyahon asin babadilon!” Dali-dali akong inibanan kan mga guardia paluwas.\nKan bibistahon na an sakong apelasyon, tinawan ako nin abogado siring kan kahagadan kan ley. Pero, sa katunayan, ako an nagdepensa kan sako mismong kaso, na nangahulogan nin lubos na pagsarig ki Jehova. Dai man nasudya an linalaoman ko sa saiya. (Lucas 12:11, 12; Filipos 4:6, 7) Makangangalas nanggad, nagin mapanggana an apelasyon huli ta may nakuang mga sala sa dokumentong ginibo kan klerk!\nKan 1944, idinestino ako sa sarong dakulang sirkito na sakop an bilog na Timog na Australia, amihanan na Victoria, asin an siudad nin Sydney sa New South Wales. Kan sumunod na taon, pinonan an pambilog na kinaban na kampanya para sa pampublikong pagpahayag, asin kaipuhan na mag-andam an kada ispiker kan sadiri niang diskurso, na ibinabasar iyan sa itinaong outline na sarong pahina. An sarong oras na mga pagpahayag nagtao nin bagong problema, alagad nagpadagos kami na may lubos na tiwala ki Jehova, asin binendisyonan nia an samong mga paghihingoa.\nPag-agom Asin Bagong mga Paninimbagan\nKan Hulyo 1946, ikinasal kami ni Beatrice Bellotti, asin magkaibanan kaming naglingkod bilang payunir. Nakaistar kami sa samong de ruedang harong na gibo sa playwud. Namundag an samong solong aking babae, si Jannyce (Jann), kan Disyembre 1950. Nagpayunir kami sa dakol na lugar, pati sa banwaan nin Kempsey, New South Wales, na dian kami sana an Saksi. Kada Domingo nagduduman kami sa sarong lokal na tiriponan kan komunidad, asin nakaandam akong magtao nin pampublikong pahayag na ipinaisi mi paagi sa mga pulyeto. Sa laog nin pirang bulan, si Beatrice asin an omboy na si Jann sana an nagdadangog sa sako. Pero, dai nahaloy, luway-luway nang nag-arabot an iba. Ngonyan an Kempsey may duwa nang nag-ooswag na kongregasyon.\nKan si Jann dos anyos, namirmehan kami sa Brisbane. Dangan kan matapos siang mag-eskuela, nagpayunir kami bilang sarong pamilya sa laog nin apat na taon sa banwaan nin Cessnock sa New South Wales bago kami magbalik sa Brisbane tanganing tabangan an may helang na ina ni Beatrice. Sa presente, may pribilehio akong maglingkod bilang magurang sa Kongregasyon nin Chermside.\nNagpapasalamat kami ni Beatrice ki Jehova sa dai mabilang na bendisyon, kaiba na an pribilehio na matabangan an 32 katawo na mamidbid sia. Personalmente, nagpapasalamat ako ki Jehova para sa sakong namomotan na agom na maboot asin mahoyo pero daing takot na nakikipaglaban para sa katotoohan sa Biblia. An pagkamoot nia sa Dios, an tiwala nia sa Saiya, asin an saiyang ‘simpleng mata’ ginibo siang totoo nanggad na may kakayahan na agom asin ina. (Mateo 6:22, 23; Talinhaga 12:4) Kaiba nia, masasabi ko sa bilog kong puso: “Maogma an pusog na lalaki na nananarig ki Jehova.”—Jeremias 17:7.\n^ par. 19 An estorya nin buhay ni Percy Iszlaub yaon sa Mayo 15, 1981 isyu kan The Watchtower.\nGinamit mi an kotseng ini na may “loudspeaker” sa amihanan na Queensland\nTinatabangan ko an magtugang na Kilpatrick sa pagmaneho kan saindang lunadan durante kan tig-oran sa Amihanan na Queensland\nSa aldaw kan samong kasal\nI-share I-share Nakanood Akong Magtiwala nin Lubos ki Jehova\nTaano ta Depisil na Magin Mapakumbaba?\n‘Isulog Nindo an Kababaan nin Isip’\nTampok na mga Kabtang sa mga Libro nin Abdias, Jonas, Asin Miqueas\n“Sakuya an Plata, Asin Sakuya an Bulawan”\nAn Tataramon ni Jehova Nungkang Nasusudya\nPagsiyasat sa “Harararom na Bagay nin Dios”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Nobyembre 1, 2007\nI-share I-share AN TORRENGBANTAYAN—PAG-AADALAN NA EDISYON Nobyembre 1, 2007\nNobyembre 1, 2007\nAN TORRENGBANTAYAN—PAG-AADALAN NA EDISYON Nobyembre 1, 2007


1ng Turno, 3ng Taon\nNaturukaw palang kan Hulyo 1, matapos naman tulos, kabangaan na kan bulan, kaskasun pati an dalagan ka panahon. Ano daw an magiginibo kan padangat tang mga kandidato asin politiko?\nBako lang an nagboto o nagpabakal nin boto dapat man kitang magmato-mato kan dalagan kan satong gobyerno. Sa lado lokal tutukan ta an satong mga gobernador, congressmen, alkalde asin iba pa.\nEnot an mga taga media dapat mag-cover bako lang kan mga press con kundi kan mga session regular kan mga Sanggunian asin kan saindang trabaho bilang mga ligistrador.\nBisitahon ta an mga Kapitolyo, City Hall asin munisipyo. Dawa dai ta maka-ulay an mga ehekutivo, kaulayon ta an mga empleyados/ empleyadas, aramon ta an mga nangyayari sa saindang opisina.\nAn taga media mag-cover asin mag-interview para sa kapakanan kan publiko.\nDawa daing payola o sobre kaulayon ta ta an mga politiko dapit sa saindang ginigibong programa asin proyekto. Dai kita masupog ta obligasyon ninda na ipa-intindi sa tao an saindang ginigibo. Pwede kitang maghagad nin dokumento asin iba pang papeles sa mga nanunungdan na opisina tanganing maintindihan an mga transaksyon kun legal o illegal, kun sala o tama, kun may pakinabang o mayo.\nKun madolok kita sa opisyal kan gobyerno bako lang maghagad nin tabang o asistensya, pampa bulong, paragastos, pampa-eskwela kundi pagtabang sa pagpa-uswag kan banwaan bako lang pansadiri.\nMagtao kita nin suwestyon kun ano an marhay para sa satong kumunidad, barangay, banwaan, ciudad, distrito asin provincia.\nDigdi sato, an mga darakulang proyekto asin programa na dapat asikasohon tulos iyo an minasunod: enot, halimbawa sa Camarines Sur, an operasyon kan Philippine National Railways(PNR), bako-bakong tinampo asin kalsada pati hi way, aeropuerto maguin sa Pili asin Partido, agrikultura lalo na an pagtanom nin paroy asin mais asin an mismong isyu kan Metro Naga Council na apektado an labing sampulong banwaan kan Camarines Sur.\nProblema kan aponan nin basura, tubig na inumon, tubig baha, asin hanap-buhay kan kasaraditan, trabaho sa mga mayong trabaho asin salud kan kadaklan, aki o gurang.\nDapat maguin mapagmasid an mismong politiko kan saindang kamogtakan.\nIgwang dating makosogon ngonyan nagluya maski nanggarana, an boto dikit na sana.\nKaya dapat maghigos ta baka sa masunod marimati sinda.\nMasdan man an hiro ka mga dinastiya ta baka nagkakarawat man sana.\nMantang sa Albay an mga politiko nag-oorulay-ulay sana kaya gabos garana.\nSa Camarines Sur kada distrito may dinastiya, sa provincia mismo igwa man, kaya an ralaban sa eleksyon girit-gitan. Magastos pati.\nAn broadcast media kontrolado kan mga politiko, kun bakong saderi, bakal na. An mga broadcaster pugol sa leog ta dai man pigsusweldohan nin tultol. Pigbuburobunbunan lang garo siyo o manok.\nMayo man talagang press freedom poon kadto lalo na ngonyan. An Bikol lalo an Naga asin Cam Sur pakatapos kan naka-aguing eleksyon na porbaran na VP Leni Country mala ta gana digdi an Otso Derecho kan Liberal Party kaya lang kadikit an boto kan mga Bikolano, sa enterong Pilipinas pro-Duterte man guiraray.\nMinahamot an imahen kan Duterte administration sa mata asin pamarung kan kinaban dahil ta buwelo man an lider kan opposisyon na si VP Robredo.\nMasdan tang marhay an mga pangyayari ngonyan asin mangyayari pa sa masurunod na aldaw, an politika lokal asin nasyonal.\nMagka-igwa daw nin pagbabago o asenso?\nFor comments/ reactions, please contact Cp nos. 09296281848/09612799828 or verdaderernesto@yahoo.com/fb: Ernie Verdadero


‘An Sakong Kakanon Iyo an Paggibo kan Buot nin Diyos’—Juan 4:34 | Pag-aadalan\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik Español Estonian Ewe Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Ingles Italiano Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Koreano Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nAno an nakakapaugmang marhay sa saimo? Iyan daw iyo an nagkapirang aspekto nin relasyon nin tawo, siring kan pag-agom, pagpapamilya, o pakikiamigo? Siguradong nauugma kang makaibahan sa pagkakan an mga namumutan mo. Pero bilang lingkod ni Jehova, bako daw na nangungurugnang nakakakontento an paggibo kan kabutan nin Diyos, pag-adal kan saiyang Tataramon, asin paghulit kan maugmang bareta?\nSa sarong awit nin pag-umaw sa Kaglalang, si Hading David kan suanoy na Israel uminawit: ‘An paggibo kan saimong kabutan, Diyos ko, [nakakapaugma] sa sakuya, asin an saimong tugon uya sa laog nin sakuyang puso.’ (Sal. 40:8) Sa ibong nin mga kasakitan asin panggigipit, tunay na naugma si David sa paggibo kan kabutan nin Diyos. Siyempre, bako sana si David an parasamba ni Jehova na naugma sa paglilingkod sa tunay na Diyos.\nIinaplikar ni apostol Pablo sa Mesiyas o Cristo an mga tataramon sa Salmo 40:8. Si Pablo nagsurat: ‘Kaya kan siya [si Jesus] pumadigdi sa kinaban, siya nagsabi: “Habo ka nin atang asin dulot, kundi inandaman mo ako nin hawak; sa mga bilog na dulot na tinutong asin mga atang manungod sa kasalan dai ka nasunuan.” Dangan ako nagsabi: “Uya, ako napadigdi (sa [rolyo] kan libro na nasusurat dapit sako) sa paggibo kan saimong buot, O Diyos.”’—Heb. 10:5-7.\nKan si Jesus yaon digdi sa daga, naugma siyang pagmasdan an mga linalang, makiasosyar sa mga amigo, asin magkakan na kaibahan an iba. (Mat. 6:26-29; Juan 2:1, 2; 12:1, 2) Pero an panginot asin pinakanakapaugma sa saiya iyo an paggibo kan kabutan kan saiyang Ama sa langit. Sa katunayan, si Jesus nagsabi: ‘An sakong kakanon iyo an paggibo kan buot kan nagsugo sako, asin an paghaman kan saiyang gibo.’ (Juan 4:34; 6:38) Nanudan kan mga disipulo ni Jesus sa saindang Kagurangnan an sekreto nin tunay na kaugmahan. May dakulang kagaya-gayahan nindang ipinaabot sa iba, nin gikan sa buot asin may kaigutan, an mensahe kan Kahadian.—Luc. 10:1, 8, 9, 17.\n‘PADUMAN ASIN GUMIBO NIN MGA DISIPULO’\nIsinugo ni Jesus an saiyang mga parasunod: ‘Paduman kamo asin gumibo kamo nin mga disipulo sa mga tawo kan gabos na nasyon, na bawtismuhan nindo sinda sa ngaran kan Ama asin kan Aki patin kan banal na espiritu, na tukduan nindo sinda na utubon an gabos na bagay na ipinagbuot ko sa saindo. Asin, uya! ako kaiba nindo sa gabos na aldaw sagkod sa pagtatapos kan sistema nin mga bagay.’ (Mat. 28:19, 20, NW) Kaiba sa paggibo kan sugong ini an paghulit sa mga tawo sain man sinda manumpungan, pagdalaw liwat sa mga interesado, asin pagkondukta sa sainda nin pag-adal sa Bibliya. An paggibo kaini puwedeng magin gikanan nin dakulang kaugmahan.\nAn pagkamuot an nagpapahiro sa sato na padagos na maghulit dawa may mga dai nagpapahiling nin interes\nBaga man an mga tawo magpahiling nin interes o dai sa satong mensahe, an satong sabuot mahalagang marhay tanganing magin maugma kita sa ministeryo. Taano ta padagos kitang naghuhulit kan maugmang bareta dawa may mga dai nagpapahiling nin interes? Huling aram niyato na an paghuhulit kan Kahadian asin paggibo nin disipulo pagpahiling kan satong pagkamuot sa Diyos asin kapwa. Sa katunayan, buhay an nakataya—an buhay ta asin an sa satong kapwa. (Ezeq. 3:17-21; 1 Tim. 4:16) Pag-ulayan ta an nagkapirang paagi na nakatabang sa dakul niyatong kapwa trabahador na mapagdanay o mapakusog giraray an saindang kaigutan sa ministeryo sa masakit na mga teritoryo.\nGAMITON AN LAMBANG PAGKAKATAON\nAn paggamit nin angay na mga hapot sa satong ministeryo sa parati may marahay na mga resulta. Sarong aga, nahiling ni Amalia sa parke an sarong lalaki na nagbabasa nin diyaryo. Dinulok asin hinapot niya ini kun may nabasa na ining marahay na bareta. Kan sabihon kaining mayo, sinabi ni Amalia, “May maugmang bareta ako saimo manungod sa Kahadian nin Diyos.” Napukaw kaini an interes kan lalaki, asin inako niya an pag-adal sa Bibliya. Sa katunayan, nakapagpuon si Amalia nin tulong pag-adal sa Bibliya sa parkeng iyan.\nGinibo ni Janice na teritoryo an lugar kan saiyang trabaho para makapagpatotoo. Kan an sarong guwardiya asin an katrabaho kaini magkainteres sa sarong artikulo sa An Torrengbantayan, inalok sinda ni Janice na regular na darahan nin mga magasin. Arog man kaiyan an ginibo niya sa saro pang katrabaho, na nagkainteres sa lain-lain na tema sa An Torrengbantayan asin Awake! Dangan saro pang katrabaho an naghagad man nin magasin. “Bendisyon nanggad ini hali ki Jehova!” an sabi ni Janice. Dai nahaloy, igwa na siya nin 11 ruta nin magasin sa pinagtatrabahuhan niya.\nIrinekomendar nin sarong nagbibiyaheng paraataman na pag naghuhulit sa harong-harong, dai dapat tapuson kan mga parahayag an pakikipag-ulay sa kagharong sa pagsabing mabalik na sana sinda sa ibang aldaw. Imbes, puwede ninda siyang haputon: “Gusto mong mahiling kun paano ginigibo an pag-adal sa Bibliya?” o, “Anong aldaw asin oras gusto mong bumalik ako para ikapadagos ta an satong pag-uulay?” Sinabi kan nagbibiyaheng paraataman na kan gamiton an paaging ini kan mga tugang sa sarong kongregasyon na dinadalaw niya, nakapuon sinda nin 44 pag-adal sa Bibliya sa laog nin sarong semana.\nAn tulos-tulos na pagdalaw liwat—dawa pirang aldaw pa sana puon kan inot na pag-uulay—puwedeng magin epektibo. Taano? Huling ipinapahiling kaiyan na talagang interesado kitang tabangan an mga may sadiyosan an puso na masabutan an Bibliya. Kan haputon kun taano ta nakipag-adal siya nin Bibliya sa mga Saksi ni Jehova, sinabi nin sarong babayi: “Nakipag-adal ako ta nagpahiling sinda nin sinserong interes asin pagkamuot sa sako.”\nPuwede mong haputon an kagharong, “Gusto mong mahiling kun paano ginigibo an pag-adal sa Bibliya?”\nDai lang nahaloy pagkatapos mag-adal ni Madaí sa Paadalan sa Paglilingkod Bilang Payunir, nagkaigwa siya nin 15 tinutukduan sa Bibliya asin lima pa an itinao niya sa ibang mga parahayag. An nagkapira sa sainda regular nang nag-aatender sa satong mga pagtiripon. Ano an nakatabang ki Madaí na makapuon nin kadakul na pag-adal sa Bibliya? Idinuon sa saiya kan paadalan an kahalagahan nin padagos na pagdalaw liwat sagkod na manumpungan an mga nagpahiling nin interes sa inot na pagdalaw. An saro pang Saksi na nakatabang sa dakul na maaraman an katotoohan sa Bibliya nagsabi, “Nanudan ko na an pagmamaigot na makadalaw liwat iyo an liyabe para matabangan an mga tawo na gustong mamidbid si Jehova.”\nAn tulos-tulos na pagdalaw liwat nagpapahiling na may tunay kitang interes sa mga gustong makanuod sa Bibliya\nAn pagdalaw liwat asin pagkondukta nin pag-adal sa Bibliya nangangaipo nin maigot na paghihinguwa. Pero an balos kaini labi pa kisa gabos na kaipuhan na paghihinguwa. Paagi sa pakikikabtang ta sa gibuhon na paghuhulit kan Kahadian, matatabangan ta an iba na “makaabot sa pakasabot kan katotoohan,” asin huli kaiyan puwede sindang maligtas. (1 Tim. 2:3, 4) Kun para sa sato, iyan matao nin pagkakontento asin kaugmahan na daing kaagid.


Pig-aandaman na kan Metropolitan Naga Water District (MNWD) an operasyon kan Septage Treatment Facility (STF) ngunian na taon alagad nagkakaigwa muna nin mga testing sa ekipahes antes isubasta an operasyon kan planta.\nAlagad nagkakaigwa sinda nin dry run sa pagsipsip kan mga ati kan puso negro sa nagkaperang darakulang pribadong edificio asin escuelahan nganing i-ula sa bagong planta.\nIni an mga pahayag ni General Manager Engr. Virgilio Launsing matapos kan ginibong thanksgiving mass and blessing sa saindang bagong mga facilidades kabale na an septage treatment facility sa Sitio Caromatig, barangay Carolina, Ciudad nin Naga.\nAn STF mga quince kilometros an distansya sa centro kan ciudad iyo an uulaan kan mga pigsipsip na ati hale sa puso negro kan mga residencia maging establisimiento de negosyo, mga edificio kan gobierno na igwang water supply.\nAn gabos na residencia kan ciudad dapat igwang sadiring puso negro.\nAn water district kan ciudad iyo sana an kabale sa anom sa 115 ciudades sa Filipinas na igwang sewerage systems.\nSinabi pa kan MNWD an saindang septage management system program bako lang para sa benipisyo kan ribo-ribong consumedores envez sa kapalibotan.\nAn planta pigplano kan Noviembre 2014 kan mga nakaaging administrasyon kan MNWD.\nKabale sa bagong proyecto na pigbasbasan iyo an Monte Cielo asin Cararayan 4 pumping stations asin bagong MNWD Laboratory and Comcen offices. Katuyohan kan dugang na facilidades nganing maging de calidad an saindang serbisyo sa consumedores sa Ciudad nin Naga asin pagtaraig na municipalidades. (DPAureus)


Igwa daw nin Siisay Man na Talagang Makakabago kan Kinaban?\nAn Torrengbantayan—Pag-aadalan na Edisyon | Nobyembre 1, 2005\nBASAHON SA Albanian Aleman Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Norwegian Papiamento (Curaçao) Persian Polish Portuguese Pranses Rarotongan Romanian Samoan Setswana Seychelles Creole Shona Silozi Slovak Slovenian Sranantongo Swahili Tagalog Thai Tsonga Turkish Ukrainian Urdu Vietnamese\n“Sinasabi sa sato kan mga dukha na, orog sa gabos, gusto ninda nin katoninongan asin katiwasayan—dangan nin mga oportunidad na magin mas marahay an saindang pamumuhay. Gusto ninda nin makatanosan na mga sistema nasyonal asin internasyonal tanganing an saindang mga paghihingoa dai maolang kan nangingibabaw na kapangyarihan nin mayayaman na nasyon asin kompanya.”\nAROG kaiyan an pagkaladawan kan direktor nin sarong internasyonal na ahensia sa pag-ayuda sa mga paglaom asin ambisyon nin mga dukha. Sa katunayan, angay na ilinaladawan kan saiyang mga tataramon an pagmawot kan gabos na biktima nin mga trahedya asin inhustisya sa kinaban. Hinihimuyawot ninda gabos an sarong kinaban na may tunay na katoninongan asin katiwasayan. Magigin totoo pa daw an siring kaiyan na kinaban? Igwa daw nin siisay man na talagang may kapangyarihan asin kakayahan na bagohon an sa pundamental sarong kinaban na bakong makatanosan?\nMga Paghihingoa sa Pagbabago\nDakol na tawo an nagprobar. Halimbawa, idinusay ni Florence Nightingale, sarong babaeng taga Inglaterra kan ika-19 siglo, an saiyang buhay sa pagtao nin malinig, mapagmalasakit na pag-ataman sa mga may helang. Kan kaaldawan nia—bago pa nagkaigwa nin mga pandisimpektar asin antibiotiko—an pag-ataman sa ospital bakong arog kan maaasahan niato ngonyan. An “mga nars,” an sabi nin sarong salaysay, mga “mayong inadalan, maati, asin midbid sa saindang pagbuburat asin inmoralidad.” Nagin mapanggana daw si Florence Nightingale sa saiyang mga paghihingoa na bagohon an langtad nin pag-ataman nin mga nars? Iyo. Siring man, dai mabilang na may pagmakolog asin bakong maimot na mga tawo an nagkaigwa nin pambihirang kapangganahan sa dakol na kabtang nin buhay—sa pagtotokdo nin pagbasa asin pagsurat, edukasyon, medisina, paharong, programa nin pagpakakan, sa pagsambit nin pira sanang halimbawa. Bilang resulta, dakula an nagibong pagrahay sa kualidad nin buhay nin minilyon na daing sukat.\nPero, dai niato manenegaran an makolog na katotoohan na ini: Ginatos na milyon an nagsasakit pa man giraray huli sa guerra, krimen, helang, makuring kakulangan nin kakanon, asin iba pang kapahapahamak na mga pangyayari. An “kadukhaan,” an sabi kan ahensia sa pag-ayuda sa Irlandia na Concern, “minagadan nin 30,000 katawo aroaldaw.” Dawa an pan-ooripon, na pinag-oolayan kan kadakol na repormador sa nakaaging mga siglo, nangyayari pa man giraray. “Mas dakol an oripon na buhay ngonyan kisa kan gabos na hinabon na tawo hale sa Aprika kan panahon nin pagbalyo sa Dagat Atlantiko sa pagnegosyo nin mga oripon,” an sabi kan Disposable People—New Slavery in the Global Economy.\nAno an nakaolang sa mga paghihingoa kan mga tawo na papangyarihon an lubos asin nagdadanay na pagbabago? Iyan daw sana an nangingibabaw na kapangyarihan kan mayayaman asin makapangyarihan, o labi pa an kalabot?\nMga Olang sa Pagbabago\nOyon sa Tataramon nin Dios, an nangingibabaw na olang sa ano man na paghihingoa nin tawo na papangyarihon an sarong totoong makatanosan na kinaban iyo si Satanas na Diablo. Si apostol Juan nagsasabi sa sato na “an bilog na kinaban namumugtak sa kapangyarihan kan maraot.” (1 Juan 5:19) Sa katunayan, ngonyan mismo “ilinalagalag [ni Satanas] an bilog na ineerokan na daga.” (Kapahayagan 12:9) Sagkod na dai pa hinahale an maraot na impluwensia nia, magkakaigwa nin mga biktima nin karatan asin inhustisya. Ano an nagpangyari sa mamondong kamugtakan na ini?\nItinao sa enot niatong mga magurang, si Adan asin Eva, an daga na dinisenyo tanganing magin sangkap na paraisong erokan para sa bilog na pamilya nin tawo—sarong kinaban na “marahayon.” (Genesis 1:31) Taano ta naliwat an kamugtakan? Si Satanas an dahelan. Kinuestion nia an deretso nin Dios na maggibo nin mga ley na maninigong sunodon nin mga lalaki asin babae. Pinaluwas nia na bakong makatanosan an paagi nin pamamahala nin Dios. Sinutsutan nia si Adan asin Eva na pilion an pagigin independiente tanganing makapagdesisyon sinda para sa sadiri ninda kun ano an marahay asin kun ano an maraot. (Genesis 3:1-6) Nagbunga ini nin ikaduwang olang sa mga paghihingoa nin tawo na magkaigwa nin sarong makatanosan asin may hustisyang kinaban—an kasalan asin pagkabakong sangkap.—Roma 5:12.\nTaano ta Tinogotan Iyan?\n‘Alagad taano ta tinogotan nin Dios na magkaigwa nin kasalan asin pagkabakong sangkap?’ an tibaad ihapot nin nagkapira. ‘Taano ta dai nia ginamit an saiyang daing limiteng kapangyarihan tanganing haleon an mga rebelde asin pumoon giraray.’ Garo baga simpleng solusyon iyan. Minsan siring, an paggamit nin kapangyarihan nagpapalataw nin seryosong mga hapot. Bako daw na totoo na an pag-abuso sa kapangyarihan saro sa pangenot na mga reklamo kan mga dukha asin inaapi sa kinaban? Bako daw na nagpapalataw nin mga hapot sa isip nin mga tawo na may tamang kamugtakan nin puso kun an sarong maisog na namomoon naggagamit nin kapangyarihan tanganing haleon an siisay man na minakontra sa saiyang mga palakaw?\nTanganing aseguraron an mga sadiosan an puso na Sia bakong maringis na nag-aabuso sa kapangyarihan, pinili nin Dios na togotan si Satanas asin an mga tawong rebelde na humiro nin independiente sa mga ley asin prinsipyo nin Dios—sa laog nin limitadong peryodo nin panahon sana. An panahon an magpapatunay na an paagi nin pamamahala nin Dios an solamenteng tamang paagi. Ipapaheling kaiyan na para sa ikakarahay niato an ano man na mga restriksion nia sa sato. Sa katunayan, an makaturotristeng mga resulta kan pagrebelde sa pamamahala nin Dios nagpaheling nang totoo iyan. Asin pinatunayan kaiyan na biyong may katanosan an Dios sa paggamit kan saiyang dakulang kapangyarihan na haleon an gabos na karatan kun gusto niang gibohon iyan. Dai na nanggad mahahaloy iyan.—Genesis 18:23-32; Deuteronomio 32:4; Salmo 37:9, 10, 38.\nSagkod na dai pa minahiro an Dios, kita nalalaom sa sarong bakong makatanosan na sistema, na “nag-aaragrangay nin iriba asin nakokolgan nin iriba.” (Roma 8:22) Ano man an gibohon niato tanganing bagohon an mga bagay-bagay, dai niato kayang haleon si Satanas, ni kaya niatong lubos na haleon an pundamental na pagkabakong sangkap na iyo an pinakagamot kan gabos na kasakitan na naeeksperyensiahan niato. Talagang dai niato kayang remedyohan an mga epekto kan kasalan na minana hale ki Adan.—Salmo 49:7-9.\nSi Jesu-Cristo an Matao nin Nagdadanay na Pagbabago\nNangangahulogan daw ini na an situwasyon biyong dai nang paglaom? Dai nanggad. May saro na mas makapangyarihan na marhay kisa magagadanon na tawo na tinawan nin paninimbagan na papangyarihon an permanenteng pagbabago. Siisay iyan? Si Jesu-Cristo. Ilinaladawan sia sa Biblia bilang Pangenot na Ahente nin Dios para sa pagliligtas sa pamilya nin tawo.—Gibo 5:31.\nHinahalat nia ngonyan an “itinalaan na panahon” nin Dios tanganing humiro. (Kapahayagan 11:18) Ano man nanggad an gigibohon nia? Papangyayarihon nia an “pagbabalik kan gabos na bagay na isinabi nin Dios paagi sa ngoso kan saiyang banal na mga propeta kan suanoy na panahon.” (Gibo 3:21) Halimbawa, “ililigtas [ni Jesus] an dukha na naghahagad nin tabang, siring man an nagsasakit nin makuri asin an siisay man na mayo nin paratabang. . . . Gikan sa pan-aapi asin sa kadahasan saiyang tutuboson an saindang kalag.” (Salmo 72:12-16) Paagi ki Jesu-Cristo, nanunuga an Dios na ‘papaontokon an mga guerra sagkod sa kaporoporohi kan daga.’ (Salmo 46:9) Nanunuga sia na “mayo nin nag-eerok [sa saiyang lininig na daga] na masabi: ‘Naghehelang ako.’” An mga buta, bungog, pilay—gabos na apektado nin helang—ibabalik sa sangkap na salud. (Isaias 33:24; 35:5, 6; Kapahayagan 21:3, 4) Makikinabang dawa an mga nagadan kan nakaaging mga siglo. Nanunuga sia na bubuhayon liwat an mga biktima nin inhustisya asin pan-aapi.—Juan 5:28, 29.\nBakong sarong parsial, temporaryong pagbabago an papangyayarihon ni Jesu-Cristo. Biyong hahaleon nia an gabos na olang sa totoo nanggad na makatanosan na kinaban. Hahaleon nia an kasalan asin pagkabakong sangkap patin lalaglagon nia si Satanas na Diablo asin an gabos na nagsusunod sa saiyang pagigin rebelde. (Kapahayagan 19:19, 20; 20:1-3, 10) An kasakitan asin pagdusa na temporaryong tinogotan nin Dios “dai matindog nin makaduwa.” (Nahum 1:9) Ini an nasa isip ni Jesus kan tokdoan nia kitang mamibi na dumatong logod an Kahadean nin Dios asin gibohon logod an kabotan nin Dios “kun paano sa langit, siring man sa daga.”—Mateo 6:10.\n‘Alagad,’ an tibaad pagkontra nindo, ‘bako daw na si Jesus mismo nagsabi na “an mga dukha pirme niatong makakaibahan”? Bako daw na iyan nangangahulogan na pirmeng magkakaigwa nin inhustisya asin kadukhaan?’ (Mateo 26:11) Iyo, sinabi man nanggad ni Jesus na pirmeng igwa nin mga dukha. Minsan siring, an konteksto kan saiyang mga tataramon pati na an mga panuga sa Tataramon nin Dios nagpapaheling na an boot niang sabihon iyo na pirmeng igwa nin mga dukha sagkod na nagdadanay an sistemang ini nin mga bagay. Aram nia na mayo nin tawo na makakahale noarin man kan kadukhaan asin inhustisya sa kinaban. Aram man nia na babagohon nia an gabos na iyan. Dai na mahahaloy papangyayarihon nia an sarong biyong bagong sistema nin mga bagay—“bagong kalangitan asin sarong bagong daga” kun saen mayo na nin kolog, helang, kadukhaan, asin kagadanan.—2 Pedro 3:13; Kapahayagan 21:1.\n“Dai Nindo Paglingawan an Paggibo nin Marahay”\nNangangahulogan daw ini na daing kamanungdanan an paggibo nin ano man na magigibo niato tanganing tabangan an ibang tawo? Dai nanggad. Ineenkaminar kita kan Biblia na tabangan an iba kun napapaatubang sinda sa mga kasakitan asin makamomondong mga kamugtakan. “Dai ipanguri an marahay sa mga nanonongdan kaiyan, kun nasa kapangyarihan kan saimong kamot na gibohon iyan,” an isinurat kan suanoy na si Hadeng Salomon. (Talinhaga 3:27) “Dai nindo paglingawan an paggibo nin marahay asin an paghiras nin mga bagay sa iba,” an sadol ni apostol Pablo.—Hebreo 13:16.\nSi Jesu-Cristo mismo inenkaminar kita na gibohon an ano man na magigibo niato tanganing tabangan an iba. Isinaysay nia an ilustrasyon dapit sa sarong Samaritano na nakanompong nin tawong binugbog asin hinabonan. An Samaritano, sabi ni Jesus, “naherak” kaya ginamit nia an sadiri niang rekurso tanganing bugkosan an mga lugad kan binugbog na tawo asin tabangan ini na maomayan sa pambubugbog. (Lucas 10:29-37) Dai binago kan maheherakon na Samaritanong idto an kinaban, alagad nakagibo sia nin dakulaon na pagbabago sa buhay nin sarong tawo. Magigibo man niato iyan.\nMinsan siring, an magigibo ni Jesu-Cristo bako sanang pagtabang sa mga indibiduwal. Talagang kaya niang papangyarihon an pagbabago, asin gigibohon nia iyan sa dai na nanggad mahahaloy. Kun gibohon na nia iyan, mahihimo na kan mga biktima nin bakong makatanosan na mga kamugtakan ngonyan na pakarhayon an saindang buhay asin kamtan an tunay na katoninongan asin katiwasayan.—Salmo 4:8; 37:10, 11.\nMantang hinahalat niatong mangyari iyan, dai kita noarin man mag-alangan na gibohon an ano man na magigibo niato, sa espirituwal sagkod sa materyal, na ‘gumibo kan marahay’ sa gabos na biktima kan bakong makatanosan na kinaban.—Galacia 6:10.\nSi Florence Nightingale naggibo nin tunay na mga pagbabago sa langtad nin pag-ataman nin mga nars\nSa karahayan nin boot kan National Library of Medicine\nAn mga parasunod ni Cristo naggigibo nin marahay sa iba\nThe Star, Johannesburg, S.A.\nI-share I-share Igwa daw nin Siisay Man na Talagang Makakabago kan Kinaban?\nSarong Kinaban na Bakong Makatanosan\nNaako Ko ‘an mga Kahagadan kan Sakong Puso’\nAn Pantubos Ibinabantog an Kadakulaan kan Katanosan nin Dios\nNagkakabunga an Marahay na Gawe-Gawe\n“Saro sa Pinakamaogmang Aldaw sa Sakong Buhay”\nSi Jehova an Satong Pastor\nMalakaw daw Kamo sa Kaibahan nin Dios?\nMga Kontribusyon na Nagpapaogma sa Puso nin Dios\nText Mga opsiyon sa pag-download AN TORRENGBANTAYAN—PAG-AADALAN NA EDISYON Nobyembre 1, 2005\nI-share I-share AN TORRENGBANTAYAN—PAG-AADALAN NA EDISYON Nobyembre 1, 2005\nAN TORRENGBANTAYAN—PAG-AADALAN NA EDISYON Nobyembre 1, 2005